description: Erinevalt koertest, ei tervita kassid omanikke saba liputades või keelega üle omaniku näo tõmmates, ent see ei tähenda, et kassid ei naudiks inimeste seltskonda. Kassid väljendavad oma kiindumust lihtsalt palju tagasihoidlikumalt.

title: Kaheksa viisi, kuidas kass oma kiindumust näitab

maintext:
Loodusportaal Mother Nature Network tõi välja kaheksa moodust, kuidas kiisu oma kiindumust näitab.
Peamüks ja jalgade hõõrumine
Kassidel on teatud kohtades lõhnanäärmed ja kui kiisu oma pead vastu omanikku hõõrub, siis ta märgistab omanikku enda lõhnaga ja see annab märku, et sa oled tema pere liige. See lõhn tekitab kassile turvatunnet ja pakub äratundmisrõõmu.
Enese eest hoolitsemine
Enda lakkumine ja pesemine on samuti üheks mooduseks, kuidas kass oma territooriumit märgistab. Kui ühes majapidamises on mitu kassi, siis võib sageli juhtuda, et kassid lakuvad üksteist. See on tavapärane käitumisviis, mille abil kassid oma perekonda märgistavad.
Aeglane pilgutamine
Kui kass vaatab sind ja pilgutab aeglaselt silmi, siis see tähendab, et ta on rahulolev ning tunneb end sinu juuresolekul hästi. Kasside käitumise ekspert Jackson Galaxy selgitas, et kassid muidu ei pilguta silmi nii aeglaselt, aga see on nende jaoks viisiks, kuidas anda märku, et ta on haavatav ja usaldab omanikku.
Kõhu näitamine
Veel üks moodus, kuidas kiisu enda haavatavust näitab, on selili keerates ja kõhtu omanikku poole pöörates. Sellega annab kass märku, et ta tunneb end mugavalt ja usaldab sind. Omaette küsimus on muidugi see, kas kass laseb oma kõhtu ka puudutada või ärritab see teda. See sõltub juba kassi iseloomust.
«Sõtkumine»
Kui kass on omaniku süles või läheduses ja hakkab teki, rõivaeseme või muu pehme pinna peal n-ö käppadega sõtkuma, siis see näitab, et ta on lõõgastunud ja rahulolev. Kassipojad teevad seda sageli oma ema kõhu juures, sest see peaks stimuleerima emal piima tootmist. Täiskasvanud kassid väljendavad sel moel aga rahulolu.
Jälitamine
Kui kass käib sul kogu aeg järgi ja hüppab mööbliesemete peale, et sulle lähemal olla, siis pole kahtlustki, et talle meeldib su seltskond. Ta võib seda muidugi teha ka seetõttu, et soovib süüa, aga kui kass käitub niiviisi siis, kui pole parajasti söögiaeg, siis võib end üsna õnnelikuks kassiomanikuks pidada.
Saba erinevad asendid
See, mis kujuga on parajasti kassi saba, võib kassi tunnete kohta nii mõndagi paljastada. Sirge ja püstine saba tähendab tervitust ning seda, et kassil on hea meel sind näha. Ekspertide hinnangul on see ilmselt üks selgemaid mooduseid, kuidas kassid oma kiindumust näitavad. Küsimärgikujuline saba tähendab äratundmist, sõbralikkust ja kiindumust.
Nurrumine
Kassi nurrumine ei viita alati õnnetundele, vahel nurruvad kiisud ka hirmu või valu tõttu, aga kui kiisu on end omaniku süles kerra keeranud või hõõrub end vastu omaniku jalga ja nurrub, siis see viitab kahtlemata rõõmutundele.


description: Hobused kuuluvad nende väheste loomade hulka, kes oskavad inimestega suhelda viidates erinevatele sümbolitele.

title: Hobused oskavad inimestega suhelda

maintext:
Teadlased treenisid hobuseid nii, et iga kord, kui hobune tahtis tekki peale, pidi ta koonuga plaati puudutama. Preemiaks sai hobune selle eest porgandit. Teadlased märkasid, et hobused soovisid tekki enamasti siis, kui ilm oli jahe, mis tähendas seda, et nad ei suhelnud inimestega suvaliselt või ainult selleks, et porgandit saada, kirjutab BBC.
Dr Cecile Mejdell Norra veterinaaria instituudist sõnas, et nad soovisid, et hobune annaks ise märku, kas talle meeldib tekki kanda või mitte. Põhjamaades pole see ebatavaline, et hobused on vahel tekiga kaetud.
Dr Mejdell ütles, et nende uuring kinnitas, et hobused on suutelised õppima ja inimesega suhtlema. «Hobuseid peetakse väga intelligentseteks, kuid see uuring näitas, et kui kasutada õigeid meetodeid, siis oskab hobune end väljendada ja langetab otsuseid, mis tunduvad inimestele loogilised,» lausus ta.
Uuringu jaoks tegid teadlased koostööd hobuste treeneriga, et õpetada 23 erinevale tõule inimestega suhtlemist. Kõigepealt õpetati hobusele, et ta peab liikuma aediku juurde ja puudutama koonuga seal rippuvat plaati. Seejärel õpetati hobusele plaadil kujutatud sümbolite tähendust: tekk peale - horisontaalne triip; tekk maha - vertikaalne triip; muutusteta - tühi kast. Viimaks õpetati hobusele, et erinevad sümbolid on seotud erinevate tegevustega. Treeningu lõpuks oskasid hobused plaadi abil märku anda, millal neil oli palav ja millal jahe.
Hobused eelistasid tekki siis, kui ilm oli niiske, tuuline ja jahe, aga kui ilm oli päiksepaisteline, siis palusid hobused tekid eemaldada. See näitas, et hobune langetas otsuse lähtuvalt oma enesetundest, mitte treenerist. Kogu treeningule kulus veidi üle kahe nädala. Hobuseid treeniti 10-15 minutit päevas.
Teadlased loodavad, et teisedki hakkavad seda teemat rohkem uurima ja õpetavad hobustele rohkem sümboleid, et nad saaksid veelgi enam inimestega suhelda. Loodetakse, et ka hobuste treenerid hakkavad seda meetodit kasutama.

fasttext_language: et


description: Tartu koduta loomade varjupaigas ootab uut omanikku huskyt meenutav Junga.

title: Päevakäpp: sõbralik Junga ootab uut omanikku

maintext:
Junga oli ka aastaid tagasi varjupaigas, kuid siis kolis mõneks ajaks oma koju. Inimestega saab ta väga hästi läbi, aga teiste koertega ei sobi Junga üldse kokku. Tal oleks vaja aedikut, kus ta saaks turvaliselt olla, et ta ei läheks rumalusi tegema. Kui koera ketis hoida, siis tuleks temaga vahepeal kindlasti pikki jalutuskäike ette võtta. Jungal on tugev jahiinstinkt.
Kui soovid Junga kohta rohkem infot, helista varjupaika telefonil 53 339 272.


description: Kiisuke nimega Lucik ei saa oma tagumisi käppasid normaalselt liigutada ja peab oma keha esikäppade abil edasi vedama. See pole aga kassi morjendanud, sest tal on väga oluline ülesanne täita.

title: Pildid: kass, kes ei saa kõndida, lohutab loomakliinikus teisi patsiente

maintext:
Nimelt elab Lucik ühes Venemaa loomakliinikus ja pakub lohutust teistele loomadele, kes ootavad operatsioonile minekut. Lucik on paaril korral olnud teistele loomadele ka veredoonoriks.
Lucik leiti pappkarbi seest prügikastist ja alates sellest ajast on ta elanud kliinikus. Pole just kuigi tavapäratu vaatepilt, et Lucik lamab mõne teise looma puuri kõrval või ulatab toetava käpa neile loomadele, kes ootavad närviliselt operatsiooni.
Lucik on kaheaastane ja kuna tema selg on vigastatud, ei saa kiisu normaalselt kõndida. Arvatakse, et seljavigastus on tekkinud ukse vahele jäämise tõttu. Kliinikus muutub Lucik aga iga päevaga tugevamaks ja leiab endale uusi sõpru.


description:
Tallinnas toimus juba teist korda mainekas võitlusspordiüritus King of Kings. Eelmine kord võisteldi Tallinnas mullu 17. oktoobril, seekord laupäeval 17. septembril.

Kohal oli ka Ott Lepland, kes oma oskusi näitas ning spordist kõneles! Kuula videost, mida muusikul kehalise aktiivsuse kohta öelda oli!

title: Ott Lepland: taipoks ei ole vihane spordiala!


description: Prantsusmaa Burgundia regiooni veinitootjad on igal sügisel hädas viinamarjavarastega ja selle tõttu astuti esmakordselt äärmuslikke samme, et kallihinnalist viinamarjasaaki kaitsta.

title: Burgundia veinitootjad kaitsevad kallihinalist viinamarjasaaki öiste patrullidega

maintext:
Sel aastal on piirkonda mitmel korral tabanud rahetormid ja vihmaperioodid, mille tõttu saak on tavapärasest väiksem, edastab The Local.
Järele jäänud marju noolivad vargad, kes soovivad need maha müüa ja kasu teenida.
Raadiojaama France Info teatel varastati ühest veinimõisast juba suur kogus viinamarju, millest oleks saanud toota 100 pudelit kõrgekvaliteedilist veini.
Varguste ennetamiseks lõid veiniviinamarjade kasvatajad käed, et loovad öised patrullid, mille abil saaki valvata. Tootjate teatel otsivad nad eelkõige võõraid sõidukeid, mis on öisel ajal nende viinamarjakasvanduste lähistel, kuna neis võivad olla potsentsiaalsed vargad.
Üks viinamarjadest ilma jäänu on Eric Boussey, kelle sõnul sai ta varguse tõttu suurt kahju.
«Peaagu kõik veini tegemiseks kasvatatud viinamarjad viidi minema, jäeti vaid käputäis, mida tõenäoliselt ei jõutud ära korjata. See teeb tigedaks. Neist marjadest oleks saanud kümneid pudeleid veini,» teatas veinimõisa omanik.
Viinamarjakasvatajast veinitootja Luc Hiboni sõnul tuleb neil kokku hoida ja end kaitsta, sest muidu läheb kogu raske töö raisku.
Ta lisas, et kuna tormid ja rahe kahjustasid saaki, siis on selle aasta saak seda hinnalisem ja see huvitab vargaid, kuna selliste viinamarjade müük toob rohkem sisse.
Lisaks kohalikele veinitootjatele patrullib piirkonna viinamarjakasvatustes ratsapolitsei.


description: 21. oktoobril avab taas uksed Eesti suurim kontsert-klubi Rock Cafe. Ühtlasi tähistatakse 12ndat sünnipäeva ning uue hooaja algust. Laval on Singer Vinger, Super Hot Cosmos Blues Band ning paljud teised. Piletid on eelmüügis Piletilevis ja Statoilis.

title: Läheb peoks! Rock Cafe avab uksed ning tähistab oktoobris 12ndat sünnipäeva

maintext:
Rock Cafe avatakse samas asukohas (Tartu mnt 80D) uue juhtkonna ja tuntud hea õhkkonnaga. Kontsert-klubi läbib värskenduskuuri – paigaldatakse uus helissüsteem, värskendatakse valgusparki ning klubi sisustust. Jätkub asjatundlik programm ning kvaliteetne teenindus.
Rock Cafe programmijuht Enar Essenson lubab, et sisu poolest järgitakse Rock Cafe väljakujunenud traditsioone, kuid tuuakse ka palju uusi ning põnevaid esinejaid. “Elu läheb edasi ning loodus tühja kohta ei salli – Rock Cafe on meile uus ja põnev väljakutse, kuid iga riigi pealinnas peab olema sellesarnane kontsert-klubi!” väljendab Enar enesekindlust tuleviku suhtes.
Firmabänd 2016 ja sellele järgnenud Super Hot Cosmos Blues Band Rock Cafes / Tanel Tero
Juba on Rock Cafe teatatud väga paljudest põnevatest kontserditest. Põnevaimad eesootavad üritused:
28. oktoobril Grind – Netsky Inglismaalt
18. novembril Metsatöllu kontsert
12. detsembril Amon Amarth Rootsist
Kogu programm on saadaval kodulehel ning Facebookis.


description: Vaba Lava tähistas oma teist sünnipäeva esmaspäeval Telliskivis Vaba Lava Teatrikeskuses.

title: Galerii: Vaba Lava tähistas teist sünnipäeva etendusega "sugu: M"

maintext:
Kerli sarjab muusikatööstust:
ma jäin oma esimese plaadiga
miljon dollarit võlgu!
«Mulle ei sobi need šovinistlikud maailmavaated. Mulle ei sobi see, et mind naiskunstnikuna hinnatakse vähem kui meeskunstnikke.»


description: Näitleja Sean Penn liitus nende staaridega, kes on vabariiklasest presidendikandidaadi Donald Trumpi vastased ja tema poolt hääletamise vastu.

title: Sean Penn: Donald Trump on blond mustkunstnik, kes viib meid põrgusse

maintext:
56-aastase Penni sõnul on vabariiklasest kandidaadi poolt hääletamine nagu «end põrgusse masturbeerimine», edastab The Guardian.
Penn oi külaline jutusaates «The Late Show with Stephen Colbert», milles teatas, et ta ei vaadanud esmapäeval toimunud presidendikandidaatide, vabariiklase Donald Trumpi ja demokraat Hillary Clintoni debatti, mis kujunes kuumaks.
Penn ei liitunud nende 84 miljoni vaatajaga, kes jälgisid debatti, sest ta arvas juba ette, et kaks kandidaati hakkavad üksteise nõrkadele kohtadele osutama ega suuda korralikku debatti läbi viia.
«See on igaühe valik, kelle poolt ta hääletab. Hillary Clinton peaks olema sobiv valik järgnevaks neljaks aastaks. Mis puudutab Trumpi, siis selle blondi mustkunstniku abil me lihtsalt masturbeerime end põrgusse,» lausus staar.
Colbert ei jätnud mahlakat kommentaari lisamata: «Mis puudutab Trumpi, siis ise ei suuda ta end põrgusse masturbeerida, kuna ta käed on liiga väikesed».
Kui Penn teatas, et ta ei kasuta Twitterit, tegi Colbert talle konto ja lasi tal saata esimese sõnumi. Penni teatel ei taha ta sotsiaalmeediaga tegemist teha ning ta ei tea, mida tähendab «hashtag».


description: Kunagine menusari humanistist kõigeoskajast salaagendist MacGyverist sai uusversiooni, mis võeti USAs üsna leigelt vastu ja oli ka neid, kes peavad seda läbikukkunuks.

title: Uus "imemees" MacGyver võeti leigelt vastu

maintext:
1980. keskpaiga ja 1990. aastate alguse menusarjas «MacGyver» mängis peategelast Angus MacGyverit Richard Dean Anderson, uues samanimelises sarjas 26-aastane Lucas Till, edastab foxnews.com.
MacGyver suutis raskesse olukorda sattudes kasutada relvade ja kaitsevahenditena käepärast olnud tarbeesmeid ja laskemoona. Näiteks pääses ta plindrist närimiskummi ja piksilma abil, teisel korral aga kasutas kummikindaid ja hõõglampi.
Vaatajatele meeldis MacGyverit kehastanud Richard Dean Andersoni seksikas soeng, mida paljud mehed tema eeskujul kandma hakkasid.
USA telekanali CBS eetris olevas uues «MacGyveri» seriaalis ei näe Andersoni, kuid näeb Andersoni kunagist soengut, mida kannab ka ka uus peaosatäitjaTill.
USA Today kriitika kohaselt on uut MacGyverit liiga vähe näha iseseisvalt tegutsemas, kuna ta peab oma tegevust koordineerima Impossible tiimiga.
Lisaks olevat uus MacGyver liiga puhas, klantspildilik ja sarjast puudub algupärane seikluslikkus.
CBSi teatel vaatas avaosa 11 miljonit vaatajat, mis olevat korralik vaatajate hulk. Enamik jäi sarja pilootosa ja tegelastega rahule, kuid mitte tunnusmuusikaga, mis ei ole algupärane.
Originaalsarja toodeti seitse hooaega aastatel 1985 – 1992.


description: President Toomas Hendrik Ilves ja UNICEFi heatahtesaadik, näitleja Ewan McGregor kõnelesid eile New Yorgis ÜRO 71. peaassamblee avanädala raames Eesti ÜRO esinduse korraldatud üritusel «Lapsed pagulas- ja rändekriisis». Eesti riigipea rõhutas, et Eesti riigi abi fookuses on pagulaslastele hariduse andmine.

title: Ilves jagas kõnepulti maailmakuulsa näitlejaga

maintext:
Ilves ütles avasõnavõtus, et meil kõigil tuleb anda oma panus selleks, et põgenike ja pagulaste lastel oleks võimalus täisväärtuslikule elule. «Laste õiguste kaitsmise kõrval on seetõttu eriti oluline neile hariduse andmine. Tagades pagulaslastele hariduse, võimaldame neile kindlama tuleviku,» sõnas riigipea.
Ilves märkis, et Eesti panustab süstemaatiliselt riikliku abi kaudu pagulaslaste haridusse. «Näiteks Jordaanias asuvas põgenikelaagris on Eesti riigi abiga arvutiklassid ja lastele tagatud arvutiõpe. Haridustee jätkamine on tagatud ka pagulaslastele, kes on asunud elama Eestisse,» lisas ta.
ÜRO andmetel oli 2015. aastal maailmas kokku 244 miljonit põgenikku. Viimase 15 aastaga on põgenike arv proportsionaalselt suurenenud kiiremini kui maailma elanikkond. Põgenikest iga kaheksas on laps. Lapsed on pagulas- ja põgenikekriisis üks kõige haavatavamaid gruppe.
Täna toimub New Yorgis ÜRO peasekretäri egiidi all esimene rändeteemaline tippkohtumine, mille raames võtavad riigipead ja valitsusjuhid vastu poliitilise lõppdeklaratsiooni, milles kinnitavad ühist vastutust globaalse rände parema juhtimise ning pagulaste ja migrantide aitamise ees.


description: Raamatupoed on taas ühe elulooraaamtu võrra rikkamad, nimelt otsutas legendaarne muusik ja režissöör ning purjetaja Jaanus Nõgisto korraks tagasi vaadata ning oma kirevast elust avaldada vahekokkuvõtte. Raamatu stiil erineb aga klassikalisest elulooraamatust, sest sellesse on kogutud Nõgisto enda jutustatud lood ja mälestused.

title: Video!Jaanus Nõgisto: mina ei häbene oma elulooraamtus mitte ühtegi rida, ühtegi tähte ega ühtegi nooti!

maintext:
Jaanus Nõgisto oma Hiiemaa kodus.
Kõik sai alguse ühest Jaanus Nõgisto intervjuust Tiina Langile ja ajakirjale Mari, mis osutus sedavõrd põnevaks, et Lang soovis Nõgisto mälestusi palju mahukamas formaadis kirja panna.
Tiina Lang: Selle peale ütles Nõgisto, et mis kurat, keda see võiks huviatada. Ta andis mulle mõned telefoninumbrid ja ütles, et küsi minu sõpradelt, kas minu elu lugu üleüldse kedagi huvitaks või mitte.
Lang küsiski ja sai positiivset tagasisidet, mis kannustas ka Nõgistot ennast oma mälestustes sirvima.
Jaanus: Oma lugusid sirvides õppisin ma ka ise üht teist tundma ka endast ja endavanusest põlvkonnast, enda kaasteelistest ja sõpradest. Minu esialgne skepsis selle raamatu suhtes sai selle protsessi käigus võidetud ja mina ei häbene sellest raamatust mitte ühtegi rida, ühtegi tähte ega ühtegi nooti.
Kui aga Tiina Lang midagi kahetseb, siis seda, et raamatust nii palju head kraami veel välja jäi.
Tiina: Neid lugusid on Jaanusel nii palju juurde tulnud, et mul on kohati isegi kahju, et see raamat on küll väga mahukas, aga mee oleks võinud selle isegi kaks korda mahukama teha. See raamat pole ainult Jaanusest, vaid on ka tema põlvkonna lugu.
Jaanus Nõgisto Nõgisto oma Hiiemaa kodus.
Jaanus: Raamatuga kaasneb ka minu valitud lugudega heliplaat «Valge lind» ja need lood on tõesti minu jaoks kõige tähtsamad. Lood, mida mina olen teinud. Esimese loo kirjutasin näiteks 18-aastaselt. Ja viimast lugu kirjutades olin aasta noorem, kui ma praegu olen.
Kõige erilisem raamatuesitlus toimus Nõgisto jaoks Hiiemaal, kus on tema emapoolse suguvõsa juured ning kus tal ka endal praegu maakodu.
Vaata videot südantsoojendavalt raamatuesitluselt!


description: Hispaanias Barcelonas nõuavad vasakpoolsed poliitikud maadeavastaja Christoph Kolumbuse kuju eemaldamist, kuna nende arvates ei ole sobiv ülistada koloniaalaega.

title: Hispaania vasakpoolsed nõuavad Barcelona Kolumbuse kuju eemaldamist

maintext:
60 meetri kõrgune pronkskuju on Barcelonas olnud alates 1888. aastast, edastab The Guardian.
Kuju jalamil on viited, et Kolumbuse mereretkede rajastajateks ja patroonideks olid Hispaania kuingas Ferdinand ja kuninganna Isabella.
Kolm Barcelona linnanõukogu liiget, kes kuuluvad katalaanide kapitalismivastasesse parteisse, esitasid avalduse, milles nad kutsuvad üles Itaalia päritolu seikleja kuju eemaldama, kuna see ülistab Uue Maailma anastamist ja süvendab arusaama, et Kolumbus oli suur ajalooline isik.
Vasakpoolsed on arvamusel, et Kolumbuse kuju viitab samas Põhja-ja Lõuna-Ameerikas koloniaalajastul tekkinud ja seni alles olevatele probleemidele nagu valgenahaliste ülemvõim, rassiline diskrimineerimine ja pärismaalaste allasurumine.
Lisaks Kolumbuse kuju eemaldamisele nõuavad Hispaania vasakpoolsed veel orjakaupmehe, markii Comillase, Antonio López y Lópezi kuju mahavõtmist, kuna see kuju viitab orjakaubandusele ja orjade julmale kohtlemisele.
Veel soovivad kriitikud, et Hispaania rahvuspüha, mis on 12. oktoobril ja millega tähistatakse Kolumbuse jõudmist Põhja-Ameerikasse, muudetaks tavaliseks tööpäevaks.
«See kuupäev ei tähista ainult kolonialismi ja imperialismi, vaid ka vallutajate-konkistadooride poolt toime pandud pärismaalaste genotsiidi. Hispaanlased ei peaks olema uhked selle üle, et nad on olnud anastajad ja tapjad,» selgitasid vasakpoolsed.
Möödunud aastal teatas Barcelona linnapea Ada Colau, et Hispaania ei peaks tähistama indiaanlaste genotsiidi sõjaväeparaadiga. Cadizi linnapea José María González lisas, et Kolumbus ega Hispaania monarhid ei avastanud Ameerikat, vaid tegemist julmade vallutusretkedega, mida tehti jumala nimel ja katoliku kiriku heakskiidul.


description: Naftamaa Norra pealinn Oslo kuulub maailma kõige kallimate linnade hulka! Mis maksab lõunasöök Norra restoranis ja toop õlut? Ülevaade riigist, kus keskmine palk läheneb 5000 eurole!

title: Vaata palju maksab lõunasöök maailma ühes kalleimas linnas!

maintext:
Norra kuningas Harald ja kuninganna Sonja
Norra on mitmenäoline maa
Oma fjordide ja virmalistega meelitab ta kohale rohkelt turiste, rääkimata rikkalikest kalajõgedest ja -järvedest. Just Norra lõhe on üks suuremaid ekspordiartikleid ja viimastel aastatel on selle kilohind tunduvalt langenud. Praegu makstakse lõhekilo eest 58 norra krooni ehk kuus eurot ja kolmkümmend senti. Aga järgmisel aastal peaks lõhe kilohind prognooside järgi langema lausa kaheksa krooni, mis teeb kohalikele kalakasvatajatele suurt muret.
Sama mure on ka jätkuv naftahinna madalseis. Kütusehinnad kõiguvad ka Norras. Hetkel maksab seal bensiin 14.88 norra krooni ehk 1,6 eurot. Diisel 13.38 krooni ehk 1,4 eurot.
Norra on eelkõige sõltuv just oma rikkalikest gaasi- ja naftavarudest. Kui 70ndatel avastati Põhjamere alt naftamaardlad, olidi justkui kullajõe otsa satutud. Nüüd aga, kui naftahinnad on maailmas endiselt madalad, seisab ka Norra raskete valikute ees. Majanduses tuleb teha ümberkorraldusi.
Norra pealinna Oslot peetakse üheks maailma kallimaks linnaks
Keskmine palk on Norras, avalikus sektoris, umbes 4500 eurot ja erasektoris 4600 eurot. Oslos elab umbes 600 000 inimest ja liigub 350 000 autot.
Aga millised on siis Oslo restoranides ja kohvikutes söökide ja jookide hinnad?
Reporter väisas üht Oslo vanimat restorani linna südames. Restoran Engebret asutati samal aastal, kui Pärnu Postimees ehk aastal 1857.
Aga hindadest:
Kalaroog (tursk) 30 eurot
Valges veinis hautatud rannakarbid 19 eurot.
Omlett peekoniga 17 eurot.
Kohalik toop õlut pea 10 eurot.
Big Mac`i eine Mac Donaldsis 8.50 eurot
Seega on söömine Norras kolm korda kallim, kui Eestis.
Vaata tutvustavat videolõiku Norrast!


description: Evelin Ilvese seekordses jutusaates räägiti imelisest seksist.

title: Epp Kärsin: naine, kes öösel ei saa karjuda, see päeval vingub

maintext:
Üks külalistest oli 36-aastane Epp Kärsin, kes on aastaid tegelenud tantraga, läbinud erinevaid koolitusi, töötanud massöörina ja õppinud Hiina meditsiini. Oma kogemustele tuginedes teab ta, kui tähtis ja tervendav on kaaslase puudutus. Tema ala, Lingami massaaži tegemine partnerile viib suhte uuele ja kõrgemale tasandile, kus kasvab mõistmine, usaldus ja intiimsus ning lugupidamine üksteise vastu.
«Naine, kes öösel ei saa karjuda, see päeval vingub,» rõhutas Kärsin hea seksi tähtsust. «Naine, kes on seksuaalselt rahuldamata, kuidas me ta ära tunneme: ta vingub, viriseb, pirtsutab ja toriseb. Vingub oma mehe kallal, elab teist elu, kes käib kellega... Tohutult suur ebakindlus. Naine, kes on seksuaalselt rahuldatud, on täielik vastand sellele, keda ma praegu kirjeldasin.»
«Meestega on samamoodi. Kui on seksuaalelu rahuldamata, siis milliseks nad muutuvad? Närviliseks. Nad hakkavad muutuma agressiivseks. See võib olla ka sõnaline agressiivsus, psühholoogiline terror oma naisele. Jällegi, kui mees on rahuldatud, ta ongi tore ja sõbralik. Ta on palju rohkem oma tööle keskendunud ja pisiasjad ei oma tähtsust,» lisas Kärsin.


description: 14. oktoobrist jõuab kinodesse Mart Kivastiku uus mängufilm «Õnn tuleb magades», peaosades Katariina Unt ja Ivo Uukkivi.

title: Kinodesse jõuab Mart Kivastiku uus mängufilm "Õnn tuleb magades"

maintext:
Kivastiku filmi peategelaseks on neljakümnedates naine nimega Viivi, kes ühel hommikul avastab enda kõrvalt voodist tundmatu mehe.
Paanikas naine püüab oma peas taastada eelmise päeva sündmusi. Selgub, et seljataga on elu halvemaid päevi: valutav õlg, tööle hilinemine, arsti diagnoos, korralik tüli apteegijuhatajast tšikiga, keda ta silmaotsas ei salli, ja kõige selle tagajärjel õhtu lõpp kõrtsis, kus ta mõistab, et võid olla nii korralik ja tubli, kui tahad, aga õnne peab ka olema.
Mees, kelle Viivi linade vahelt leiab, on viiekümnele lähenev Andres, lahke loomuga kutseline äparduja, mees, kes ei suuda öelda «ei». Ühel õhtul satub ta oma kodukõrtsis tantsima kena võõra naisega.
Mart Kivastiku «Õnn tuleb magades» on kurbade kohtadega naljakas film või siis naljakate kohtadega kurb film, kuidas kellelegi.
Lugu, kus jumalik täringumäng pakub lootust ka neile inimestele meie ümber, kelle peale keegi esmapilgul panuseid teha ei julge. Liiga kõrgete ootuste puhul näitab elu sulle tihti rusikat, aga kui ootuste horisont on päriselt längu vajunud, võib ootamatult avaneda uus uks.
Peaosi mängivad Katariina Unt ja Ivo Uukkivi. Teistes osades Tiit Sukk, Ita Ever, Katrin Pärn, Mari-Liis Lill, Ain Mäeots, Hannes Kaljujärv, Tiit Palu, Tõnu Oja jt.
Filmi stsenarist ja režissöör on Mart Kivastik, operaator Elen Lotman (ESC), kunstnik Toomas Hõrak, produtsent Anneli Ahven. Tootja Kopli Kinokompanii, kaastootja Vintage Pictures (Island).
Filmi «Õnn tuleb magades» esilinastus toimub 13. oktoobril 2016 Tartus Cinamoni kinos, film linastub kinodes üle Eesti alates 14. oktoobrist.
Vaata treilerit!


description: Pikka aega kestnud majandusraskused ja vaesus mõjuvad negatiivselt mõtlemisvõimele ja võivad enneaegselt vanaks teha.

title: Vaesus halvab mõtlemisvõime ja teeb enneaegselt vanaks

maintext:
Ameerika Ühendriikide Miami ülikooli uuring näitas, et jätkuvate majanduslike ja rahaliste raskuste ning nõrgenenud kognitiivsete võimete vahel on seos, edastab sciencedaily.com.
See ei kehti ainult kesk- ja vanemaealiste, vaid ka noorte kohta.
Uuringu tulemustest sai järeldada, et aastakümneid vaesuses ja kitsikuses elamine kurnab vaimu ja keha, mille tõttu inimene vananeb kiiresti. Varasemad uuringud on näidanud, et vaesus mõjutab kõiki vanuserühmi sarnaselt, on siis tegemist kas laste või eakatega. Nüüdses uuringus uuriti vasesuse mõju eelkõige noortel täiskasvanutel ja keskealistel.
Adina Zeki Al-Hazzouri juhitud uuringus koguti andmed 3400 täiskasvanu tervisliku seisundi ja sissetulekute kohta ajavahemikust 1985 – 2010.
Uuritavad jagati nelja rühma: need, kes kunagi ei olnud elanud vaesuses, kolmandiku elust olid elanud vaesuses, peaaegu kogu elu elanud vaesuses ja sündinud vaesusesse.
Vaeste määratlemisel võeti aluseks allpool vaesuspiiri elamine.
Kui enamik uuritavaid olid 50-aastased, siis kontrolliti kolme katse abil nende kognitiivseid võimeid. Ühe katsega katsega uuriti kognitiivset vananemist, kaasa arvatud meelespidamist ja mälu ning võime leida õigeid sõnu.
Teadlased leidsid, et aastakümneid vaesuses elamine nõrgendab kognitiivseid võimeid, eelkõige kannatab mõtlemisvõime ja mõtlemisprotsessi kiirus.
Pikka aega vaesuses elanud ja need, kes sündisid vaesusse, tegid katsed kõige halvemini.
«Sissetuleku suurus ja eluga toimetulemine mõjutab tervist ja mõtlemisvõimet. Vaesus kahjustab kognitiivseid võimeid, rahvatervise seisukohast on tähtis seda teemat jätkuvalt uurida,» lisas Al-Hazzouri.


description: Liibüa juurtega ameeriklannast uudisteankur poseeris meesteajakirjale Playboy, kandes nii hijabi kui riideid.

title: Video: hijabi kandnud uudisteankur on esimene Playboyle poseerinud moslem

maintext:
22-aastase Noor Tagouri pilt on Playboy oktoobrinumbri esikaanel ja temast on ajakirjas pikk artikkel, mida ilmestavad veel mitmed fotod, edastab Daily Mail.
Tagourit tutvustakse Playboy kirjutistesarjas «Renegades», milles räägitakse naistest, kes soovivad ja suudavad ühiskonda muuta.
Lääne-Virginiast pärit naise sõnul tahtis ta saada esimeseks hijabi kandvaks uudisteankruks USA kommertstelevisoonis ja see õnnestus. Ta postitas endast juba 2012. aastal sotsiaalmeediasse foto, mille teda on näha kanali ABC 7 News uudisteankru laual istumas, juures tekst: «Esimene hijabi kandev uudisteankur Ameerika televisoonis».
Marylandi ülikooli lõpetanud naine töötab nüüd videouudiste kanalis Newsey.
Playboy fotodel kannab moslemist ameeriklanna lisaks hijabile musta värvi teksapükse, Converse spordijalatseid, valget T-särki ja musta värvi nahkjakki.
Juba on nii ajakiri kui uudisteankur saanud tagasisidet, et mosleminaise nägemine esikaanel on šokeeriv.
Tagouri teatel ei lase ta end kriitikast mõjutada.


description: Madisepäeval, 21. septembril, mängiti Jõelähtme golfiradadel traditsiooniline Estonian Business School Alumni Golf, mis sel aastal peeti septembri alguses meie seast lahkunud Madis Habakuke mälestuvõistlusena. Madise poeg Mart Habakuk, kes võistluse on 2012. aastal võitnud, andis võitjatele üle Habakuk Cup’i nimelise rändkarika, mille Madis aastal 2011 EBS Alumni Golfi jaoks annetas.

title: Galerii: EBS mälestas oma juhi Madis Habakuke lahkumist väärika golfiturniiriga

maintext:
Võistlusel oli kaks erinevat võistlusklassi – händikäpiga kuni 18,4 mängiti HCP löögimängu ning üle HCP 18,5 mängisid võistlejad punktimängu. HCP löögimängus võttis väga hea tulemusega -5 võidu Estonian Golf & Country Club’i üks parimatest naismängijatest Anneli Esken, kellele lisaks võistluse võidule naeratas ka õnn autasustamisjärgselt loosiauhinnana Classic naiste jalgratas, mille oli välja pannud Hawaii Express. HCP löögimängus sai teise koha Kristjan Kaleviste samuti Estonian Golf & Country Club’ist, kes mängis täpselt raja par’i arvestades oma mängutaset.
Punktimängus võitis Madis Habakuke mälestusvõistluse Rene Kuusing (EGCC), kellele oli see golfikarjääri jooksul juba teine võistluse võit - Rene alustas golfiga alles sellel aastal! Teise koha sai 31 punktiga Tiit Orloff (EGCC), kellele loosiõnn naeratas hiljem ka EBS Juhtimiskoolituskeskuse hinnalise koolitusvoucheri näol.
Eraldi auhinnati ka päeva parima löögimängu tulemuse saavutanud mängijat, kes juba mitmendat aastat EBS golfivõistlusel on olnud Janar Toomesso Estonian Golf & Country Club’ist. Lisaks 77’le tehtud löögile ja nimele Habakuk Cup’i ajaloolisele karikale võitis Toomesso korduvalt Euroopa TOP100 golfiväljaku hulka valitud Sea Course’i 10ndal rajal peetud «lähimale lipule» võistluse, mille eriauhinnaks oli Elisa Eesti pannud uhke Huawei nutitelefoni.
EBS Alumni Golfi üheks traditsiooniks on see, et mängijad toovad ka oma ettevõtetest auhindu ning kõik võistlejad lahkuvad võistluselt mõne meenega ning uute tutvustega.
EBS tänab kõiki võistlejaid panustamast ja Madis ning Mart Habakukke, kes on EBS Alumni Golfi alati toetanud. Madis ise golfi väga palju elus mängida ei jõudnud, kuid oli alati vaimustatud EBS golfivõistluse aurast ja soojusest, mis võistlusjärgselt vilistlaste seas on ikka olnud.
Mart Habakuk ütles autasustamisel, et võistluse kuupäev 21. september sattus tema isa mälestusvõistluse päevale täiesti juhuslikult ning seda juhust on hea tulevikus ära kasutada – järgmised Habakuk Cup võistlused saavad toimuma 21. septembril sügisesel madisepäeval, mis on nime saanud apostel ja evangelist Matteuse järgi. EBS’i vilistalste, koostööpartnerite ja golfimängijate jaoks on madisepäev lisaks Madisepäeva lahingule nüüdsest ka Habakuk Cup’i võistluspäevaks olenemata nädalapäevadest.
See on ilus mälestus Madis Habakuke elule ja tööle, mida tähistada iga-aastaselt ka golfiringkonnas Estonian Business Schooli vilistlaste ja sõpradega.
Vaata pildigaleriid!


description:
16. septembri õhtul kuulutati pidulikul auhinnagalal välja Eesti Disainiauhinnad 2016 laureaadid.

Selle aasta parimad disainerid tunnustati kuues kategoorias: tootedisain, graafiline disain, veebidisain, teenusedisain, elumuutev disain ja noored disainerid. Silmapaistvaimad tegijad valiti välja 490 erineva töö seast.

Peale auhindade kättejagamist peeti Balti jaamas maha retrohõnguline afterparty.

title: Galerii: Retrohõngulise Disainiöö afterparty Balti jaama paviljonis

maintext:
21.-25. septembrini toimuval Washingtoni moenädalal osaleb 22 Eesti disainibrändist koosnev esinduslik delegatsioon. Eesti moe ja disaini Washingtoni viimise eesmärk on tutvustada USA turul Eesti tugevaid brände, luua alus pikaajalistele müügi- ja koostöövõimalustele potentsiaali omavatele loomemajandussektori ettevõtetele ning arendada sektori e-kaubandust.
Ehtekunstnik Tanel Veenre üllatab fänne käevõrukollektsiooniga
Kui seni on ehete kaubamärk TVJ vallutanud peamiselt naiste kõrvu ja kaelu, siis nüüd on sihikule võetud käed. TVJ tuli Disainiöö raames välja käevõrudega, mis täiendavad Hippo Couture ja Voodoo Paradiisi seeriaid.


description: 11. novembril ilmub Metsatöllu kogumikplaat «Vana jutuvestja laulud», millelt leiab tunnustatud koosseisu parimad palad ning täna ilmunud loole «Vimm» lisaks maandub plaadil veel üks uhiuus lugu.

title: Vaata: Metsatöll avaldas videosingli "Vimm" novembris ilmuvalt kogumikplaadilt "Vana jutuvestja laulud"

maintext:
Alates Metsatöllu kõige esimesest demoplaadist «Terast mis hangund me hinge» on 17-aasta jooksul ilmunud ansamblil oma muusikaga seitse täispikka stuudioalbumit, lisaks on Metsatöll üllitanud kontsertsalvestusi, DVD-sid, teinud koostööd väga heade heliloojate, muusikute, dirigentide ning laulukirjutajatega. Tuntumad neist; Kukerpillid, RAM, Veljo Tormis, Valter Ojakäär ei jäta kindlasti külmaks ei eesti- ega muumaalasi. Metsatöllu laulupagasis on pea sada oma laulu, lisaks paar tosinat seadet Eesti heast muusikast. Nüüd oli ülim aeg kokku panna üks kogumik «jutuvestja lauludest» – Metsatöllu loost ning mõtetest kõigest sellest, mis Metsatöllu südamel on.
Lauri Õunapuu: «Meilt on mitut puhku küsitud, et millisel plaadil oli see või too lugu, mida te just mängisite. Millisel albumil oli see lugu, kus oli see refrään mis läks nii… Kaunis raske on soovitada kõiki plaate korraga, ka arusaam parimast helipildist muutub aja jooksul. Otsustasimegi nüüd, et vähemalt osa meie parimatest paladest, mida ikka ja alati on meilt küsitud, vajab uut ja värsket valmistlemist, uut lihvi ja kogumist ühele uhkele Metsatöllu verstapostile, plaadile «Vana jutuvestja laulud».»
Metsatöllu kogumikplaadil on 14 vana ja head laulu, mis on kõik uuesti masterdatud Roundsound stuudios Keijo Koppeli käeall. Viie loo heliread on ka uuesti kokkumängitud. Samas stuudios on salvestatud ka kogumikul olevad kaks täiesti uut lugu: «Vimm» ning «Meri ja maa».
Lugu «Vimm» räägib eestlaslikust tulest tuha all – igast väikesest muutusest kodukülas saab ühel hetkel täiesti uus arusaam ning elukorraldus. Igast lahkelt pakutud abist muutuda moodsamaks ning edukamaks saab ühel hetkel sõltuvus. Sõltuvus muutuda ühiskonna poolt aksepteeritavaks. Me võime sellega leppida ehk ei, siiani kipub see olema ajalooline paratamatus. Kuipalju, kas ja millal me sellega lepime, on aga täiesti teine küsimus – seniks on käsi rusikas, sõrmenukid sõrmesurumisest valged kui merevaht ning terav silm jälgimas arbuja sõnuvat kirvest. Seniks, kuni ühel hetkel öeldakse: «Aitab!». Video võeti üles 2016 a. suve lõpul Varbuse Muusikamõisa nurmel. Filmis ning lõikas Indrek Kasesalu.
Metsatöllu kogumikplaat «Vana Jutuvestja Laulud» ilmub 11. novembril plaadipoodides üle Eesti nii CD, vinüüli kui ka kasseti kujul, lisaks on kogumik saadaval enamikes digikanalites. Kogumikplaati saab alates tänasest ette tellida bändi veebipoest, samuti plaadipoodides Lasering, Terminal, Apollo ja Rahva Raamat.
Metsatöll – «Vana jutuvestja laulud» lugude nimekiri:
1. VEELIND
2. VIMM
3. KÜÜ
4. MUST HUNT
5. KIVINE MAA
6. KAHJAKALDAD
7.TERAST MIS HANGUND ME HINGE
8. VAID VAPRUST
9. VANA JUTUVESTJA LAUL
10. VÄGI JA VÕIM
11. RAUAST SÕNAD
12. MERI JA MAA
13. SAAREMAA VÄGIMEES
14. KUNI POLE KODUS, OLEN KAUGEL TEEL
15. SEE ON SEE MAA
16. LAHINGUVÄLJAL NÄEME, RAISK!
Eelolevad kontserdid ning esitlused:
1.10 Varbuse muusikamõis – singli “Vimm” esmaesitus, suurejooneline põimitud kontsert koos Ummamuudu ning kooriga Mõtsamuudu Kunnakuur.
28.10 Pärnu – Kuursaal
«Vana jutuvestja laulud» esitluskontserdid, soojendab Taak:
11.11 Põlva - Ööklubi Kino
18.11 Tallinn - Rock Cafe
26.11 Tartu - Rock'n'roll


description: Näitlejad Angelina Jolie ja Brad Pitt lahutavad oma kaks aastat kestnud abielu.

title: Angelina Jolie ja Brad Pitt lahutavad

maintext:
TMZ andmetel andis 41-aastane Jolie lahutuspaberid sisse esmaspäeval ja tõi põhjuseks lahendamatud erimeelsused.
Jolie soovib nende kuue lapse füüsilist hooldusõigust ja Pittile külastusõigust.
Allikate sõnul sai Angelinal mõõt täis sellest, kuidas Brad nende lastega käitus - talle olid mehe kasvatusmeetodid täiesti vastumeelsed.
Lisaks ei meeldinud Angelinale see, kui tihti Brad kanepit ja arvatavasti ka alkoholi tarvitas. See kõik võimendas Bradi «vihaprobleemi», mistõttu Angelina hakkas kartma laste ohutuse pärast.
Allikate väitel ei tulnud suhtesse «kolmandat isikut» ja lahutuse põhjuseks oli puhtalt see, kuidas mees lastega käitus.


description: Staarnäitleja Tom Hanks üllatas ühte abiellunud paari, kui juhuslikult sattus nende pulmapildile.

title: Tom Hanks sattus pulmapildile kontvõõraks

maintext:
Fotograaf Meg Miller tegi Elisabethist ja Ryanist fotosid New Yorgi Keskpargis, kui sinna ilmus järsku sportlikes riietes Tom Hanks, edastab foxnews.com.
«Pulm oli suurepärane, tänan Elisabeth ja Ryan, kes korraldasite meeldejääva sündmuse. Kuid kirss tordil oli Tom Hanks, kes juhuslikult sattus Keskpargis pulmapildile,» teatas fotograaf Instagramis.
Hanks jagas Instagramis selfit, millel ta on koos vastabiellunutega. Fotograafi tehtud fotol on näha Hanksi pruudi kätt suudlemas.
«Elisabeth ja Ryan, palju õnne!» kirjutas Hanks.
Pilte vaata siit.


description: USA naiskuulsused on mitmel viisil avaldanud toetust demokraadist presidendikandidaadile Hillary Clintonile, sest vabariiklane Donald Trump neile ei meeldi, kuna ta on kampaania käigus mitmel korral nais solvanud.

title: Madonna avaldas alasti selfiga Hillary Clintonile toetust

maintext:
USA Today teatel võttis esimesena end Clintoni toetuseks alasti laulja Katy Perry, kes esines komeedialehekülje «Funny or Die» sketšis «eevaülikonnas». Samas kutsus oma fänne hääletama Clintoni poolt.
Nüüd tegi sama Madonna, kes postitas Instagrami endast alasti selfi, millel siiski midagi väga paljastavat ei ole. Ka tema kinnitas, et toetab Clintonit ja kutsus ameeriklasi andma Clintonile oma hääle.
Kriitikute sõnul on staaride enesepaljastamised muutunud USA presidendikampaania osaks.
«Hääletan alasti nagu Katy Perry! Ka teie hääletage Hillary poolt, ta on meie parim valik,» teatas Madonna Instagramis.
Perry ja Madonna julgus võib veel teisigi kuulsaid naisi panna Clintonile toetuse avaldamiseks end alasti võtma.
USA järgmine president, järjekorras 45., valitakse 8. novembril.
Pilti vaata siit.


description: Ahistav jälitamine sealhulgas ka telefoni või kirja teel pidev tülitamine saab Eestis kriminaalkuriteoks, sellise eelnõu saatis justiitsministeerium kooskõlastusringile.

title: Video! Telefoni või kirja teel pidev tülitamine saab Eestis kriminaalkuriteoks

maintext:
Kooskõlastusringile saadetud Istanbuli konventsiooni eelnõus puudutab Eestit eelkõige ahistav jälitamine. Eestis on nimelt ahistava jälitamisega elu jooksul kokku puutunud 13 protsenti naistest ja väga paljud neist pole kahjuks seaduse puudulikkuse tõttu täna politseilt abi saanud.
Justiitsminister Urmas Reinsalu: Siiani ahistamise ja jälitamise poolelt eraldi sanktsiooni polnud, oli nn eraviisiline jälitustegevus, aga see eraviisiline jälitustegevus on pigem siiski süstemaatiline ehk spioneerimine, teise inimese jälgimine. Näiteks paigutatakse pealtkuulamise või -jälgimise aparaadid.
Aga ahistava jälitamise mõte ei pruugigi seisneda selles, et inimesel käiakse pidevalt tänaval kannul. See võib tähendada näiteks pidevaid terroriseerivaid telefonikõnesid, jne.
Veel soovitakse kriminaliseerida Eestis naiste sundabielud ja naiste suguelundite sandistav ümberlõikamine.
Kui ahistav jälitamine on Eesti ja Euroopa probleem, siis sundabielud ja naiste suguelundite sandistava ümberlõikamise kriminaliseerimine on Eesti jaoks siiski ennetustöö ehk siis ettevalmistus ajaks, mil Eestis hakkab elama palju Aafrika, Lähis-Ida ja Aasia kodanikke, kes just usulistel ja rituaalsetel põhjustel selliseid õudusi teevad.
Seksuloog Imre Rammul: See on nagu meestel tehakse ümberlõikamine. Just nii toimetatakse mitmetes riikides, eelkõige just Aafrika riikides ka naistega, kellel eemaldatakse kliitor ja vahel ka väikesed häbememokad. On religioone, kus õmmeldakse naisel häbememokad ka kuni pulmadeni kinni.
Urmas Reinsalu: Meie kultuuritavas ei ole tavaks sundida pisikest tüdrukut vana mehega abielluma. Aga on kultuure, kus see on täiesti okei. Nad ei kujuta isegi ette, et see võiks olla midagi õigusvastast. Loomulikult on meie puhul tegemist ennetava preventiivse vahendiga, et inimesed, kes tulevad siia elama Aafrikast, Aasiast, Lähis-Idast või mujalt, et meie riigis tuleb elada meie kehtestatud reeglite järgi. Naise väärikus on Eestis kaitstud.
Vaata videot!


description: Ameeriklasest näitleja Matt LeBlanc sõlmis BBCga lepingu, et jätkab menuka autosaate «Top Gear» ühe saatejuhina kaks hooaega.

title: Matt LeBlanc jätkab "Top Geari" saatejuhina

maintext:
Briti meedia teatel on LeBlanci kaassaatejuhtideks Chris Harris, Rory Reid, Eddie Jordan, Sabine Schmitz ja Stig.
Varem põhisaatejuhiks valitud populaarne raadiosaatejuht Chris Evans osutus sarja fännide jaoks pettumuseks ja ta ise loobus saatjuhi kohast.
BBC Two produtsendi Patrick Hollandi teatel on tal hea meel, et Matt LeBlanc jätkab «Top Geari» saatejuhina, sest tegemist on autosid armastava näitleja ja autotalendiga.
BBC stuudiote juht Mark Linsey lisas, et LeBlanc sai juba esimsel hooajal väga populaarseks, võites vaatajate südamed huumori, soojuse ja kirega.
LeBlancile ei maksa saatejuhtimise ees palka ainult BBC, vaid osa sellest tuleb BBC Worldwide´ilt, mis tähendab seda, et ta tasu ei avalikustata.
Briti kultuuriministri Karen Bradley teatel makstakse BBCs saatejuhtidele ja teistele saatega seotud töötajatele vastavalt lepingule aastapalka mis on üle 150 000 naela.
Selle aasta juulis «Top Gearis» ameti maha pannud Chris Evansi arvates sobib LeBlanc autosaate juhiks paremini kui tema.
Evansi lahkumine kahandas «Top Geari» vaatajate arvu, mis kukkus 4,4 miljonilt 1,9 miljonini, kuid BBC loodab, et Matt LeBlanc teeb saate uuesti sama populaarseks kui see oli varasemate saatejuhtide Jeremy Clarksoni, James May ja Richard Hammondi ajal.
Clarksonil, Mayl ja Hammondil on Amazon Prime`is uus autosaade «The Grand Tour», mis jõuab eetrisse novembris.


title: Megagalerii: Kings of Kings World GP 2016 Saku Suurhallis

maintext:
Tallinnas toimus juba teist korda mainekas võitlusspordiüritus King of Kings. Eelmine kord võisteldi Tallinnas mullu 17. oktoobril, seekord laupäeval 17. septembril. Kohal oli ka Ott Lepland, kes oma oskusi näitas ning spordist kõneles! Kuula videost, mida muusikul kehalise aktiivsuse kohta öelda oli!
King of Kings sõdalane Markko Moisar: ringi lähen võitma
Markko Moisar sai täna esimest korda poksijate kaalumisele tulla nii, et tal on väga hea olla, ta sai isegi nautida hommikukohvi ja sööki. Teisi kaalu saajaid jälgides märkas ta King of Kings pressikonverentsil küll ärevust ning seda, kuidas nad annaks kõik ühe hea söögi eest, ja ta mõistab neid täielikult. Ringi läheb ta kindla plaaniga võita, sest võitja saab minna tiitlimatšile ja tema tahab olla see, kes sinna läheb!


description: Staarnäitleja Brad Pitt ja ta naine Angelina Jolie lahutavad ning selle tõttu on perekond kõrgendatud tähelepanu all.

title: Brad Pitt last teha uriinitesti, kuna teda kahtlustatakse pojavastases vägivallas

maintext:
52-aastane Pitt lasi vabatahtlikult teha uriinitesti, kuna teda kahtlustatakse narkootikumide tarbimises ja alkoholismis ning poeg Maddoxi vastu suunatud vägivallas, edastab People.
USA kõmuväljaanded kirjutasid, et Pitt oli 14. septembril lennureisil joobes ja ründas 15-aastast Maddoxit. Juhtum jõudis USA lastekaitsjate kõrvu ja nad alustasid uurimist, kas see võis nii olla.
Jolie teatel oli Pitt nende eralennukis purjus, ta karjus poja peale ja lõi teda mitu korda. Pere lendas siis Prantsusmaalt Los Angelesse ning tankimispeatus tehti Minnesotas.
Uriinitesti tulemusi ei paljastatud ja selle tõttu ei ole teada, kas Pitt võis tarbida narkootikume või alkoholi.
Pitt oli valmis vabatahtlikult uriinitesti tegema, kuna tema sõnul ei ole tal midagi varjata ja ta ei tarbi kahjulikke aineid.
Brad Pitti lähikonda kuuluva allika teatel tekkis staaril ja ta pojal sõnavahetus, kuid asi ei muutunud vägivaldseks.
Pittil ja Joliel on kuus last: 15-aastane Maddox, 12-aastane Pax, 11-aastane Zahara, 10-aastane Shiloh ja kaheksa-aastased kaksikud Knox ja Vivienne.
Angelina Jolie andis lahutuse Los Angeleses sisse 19. septembril teatades, et temal ja ta abikaasal on ületamatuid erimeelsusi ja ta teeb seda laste heaolu huvides.
Pitt ja Jolie abiellusid kaks aastat tagasi Prantsusmaal Chateau Miravalis, neist sai paar filmi «Mr. And Mrs. Smith» võtteplatsil 2004. aastal.


description: Teaduse vaatenurgast on grafoloogia lihtsalt soolapuhumine, kuid samas annab käekiri ikkagi inimese kohta ühteteist teada.

title: Aja jooksul käekiri muutub, kuid miks?

maintext:
Grafoloogide arvates näitab käekiri üldjoontes, milline on inimese iseloom, kuid kindlasti ei saa ainult käekirja järgi määrata, milline inimene on, edastab Science of US.
Mitmed käekirjauuringud on näidanud, et käekiri ja tähed muutuvad aastatega, samuti muutub allkiri. Käekiri võib muutuda ka siis, kui pikka aega ei ole midagi käsitsi kirjutatud või kui kirjutatakse liiga sageli. Käekirja mõjutab mingil määral see, kui kiiresti tuleb kirjutada, milline on kirjutatava sisu ja milline on meeleolu.
USA Florida ülikooli psühholoogi Laura Dineharti sõnul mõjutavad käekirja muutumist nii vanus kui elusündmused. Kui käsitsi kirjutamine muutub raskeks ja selles on suuri muutusi, siis võib see viidata näiteks mõnele algfaasis haigusele, kaasa arvatud Alzheimeri tõvele.
Käsitsi kirjutamist mõjutab inimese tervislik seisund, kuid on teada, et vanemas eas organism, kaasa arvatud lihased nõrgenevad ja see omakorda mõjutab kirjutamist.
Dineharti arvates on käsitsi kirjutamine nagu jalgrattaga sõitmine, kui seda mõni aeg ei kasuta, läheb see rooste, kuid õpitud oskus meenub kiiresti.
Mitmete uuringute kohaselt mäletatakse käsitsi kirjutatud tekste paremini kui arvutiga kirjutatuid.


description: Kuigi Nõukogude Liitu ei ole enam ammu ja külm sõda on ka ajalugu, on tänapäeval siiski veel neid riike, mida saab pidada kommunistlikeks.

title: Video: Maailmas on alles viis kommunistlikku riiki

maintext:
1980. aastal elas meie planeedil 4,4 miljardit inimest, kellest 1, 5 miljardit elasid 17 kommunistlikus riigis. Nüüd elab ikka 1,5 miljardit inimest kommunismi tingimustes, kuid Maa rahvaarv on kerkinud 7,4 miljardini, edastab seeker.com.
Pärast Nõukogude Liidu kokkuvarisemist tekkisid endistest liiduvabariikidest uued riigis, mis iseseisvununa valisid kapitalismi.
Nüüdismaailmas on alles vaid viis kommunistlikku riiki: Hiina Rahvavabariik, Kuuba Vabariik, Laose Rahvademokraatlik Vabariik, Korea Rahvademokraatlik Vabariik (Põhja-Korea) ja Vietnami Sotsialistlik Vabariik.
Kuigi need riigid on end kuulutanud kommunistlikuks, ei ole nad siiski seda täielikult, vaid ka neis leidub kapitalismi ilminguid. Tänapäeva globaliseerumise tingimustes ei saa mitte ükski riik end täiesti eraldada.
Kuigi enamik ettevõtteid kuulub riigile, on seal siiski mõnevõrra ka eraomandit. Nende riikide ladvik räägib kommunismist ja sotsialismist, kuid see ladvik elab siiski jõukuses ja naudib kapitalismi pakutavaid hüvesid, mida rahva eest üritatakse varjata. Seega on tegemist kahepalgeliste ühiskondadega.
Kõige eredamaks näiteks on Hiina, kus alates 1980. aastatest on liigutud samm sammult turumajanduse suunas. Vietnam on samuti hakanud isolatsioonist vabanema ja on praegu kõige kiiremini kasvava majandusega Aasia riik.
Hoolimata majandusreformidest, on nimetatud riikide juhtimises ikka palju, mida saab pidada kommunistlikuks ja sotsialistlikuks.
Maailma kõige isoleeritumaks riigiks peetakse Põhja-Koread, mis ähvardab lääneriike pidevate raketikatsetuste ja tuumasõjaga. Selles riigis on käibel «juche» filosoofia, mis tähendab ainult endast sõltumist.
Neis viies riigis on poliitilised repressioonid ja tsensuur tavapärased, näiteks takistatakse interneti ja sotsiaalmeedia kasutamist.
Kui kommunismi ideed hakkasid 19. sajandil levima, siis neid peeti uuendusmeelseteks ning 20. sajandil toimuski suur kommunismi «katsetamine», kuid tulevik näitas, et sellisel riigivalitsemissüsteemil ei ole pikka iga. Inimloomus juba on selline, et tahetakse võistelda ja kellestki paremad olla ning kõigi «ühepikkuseks ja ühesuuruseks tegemine» lõpeb krahhiga.
Seega saab neid viit viimast kommunistlikku riiki pidada jäänukiks, kus üritatakse hoida elus seda, mis tegelikult «suri välja» aastakümneid tagasi, kui Nõukogude Liit lagunes.


description: Lauljatar Hanna-Liina Võsa teatas sotsiaalmeedias, et ta sai emaks.

title: Palju õnne! Hanna-Liina Võsa sai emaks


description: USA kosmoseagentuuri NASA teatel näitas Hubble`i kosmoseteleskoobi tehtud fotode uurimine, et Jupiteri kuu Euroopa jäise pinna all võib olla vett, kuna pinna kohal on veeauru, mis kerkib umbes 200 meetri kõrgusele, moodustades pilvi.

title: Video: Jupiteri kuu Europa jäise pinna kohal on veeauru

maintext:
Briti meedia teatel oli veeauru kohta oli juba varem vihjeid, kui seda leiti Europa lõunapooluse alalt, kuid nüüd saadi selgem pilt kui tehti ultraviolettvalguse uuring.
NASA teadlaste arvates võib Europal olla suur ookean milles on vett kaks korda rohkem kui Maal asuvates ookeanides ja meredes, kuid kuna Europa ookean asub jääkihi all, siis ei ole veekogu suurus teada. Samuti puuduvad andmed Europa jääkihi paksuse kohta.
NASA teatel viitab veeauru avastamine veele, kuid selle kindlaks tegemiseks tuleks saata Jupiteri kuule uurimislaev, mis teeks pinnasepuurimis, et seda kinnitada.
«Vesi on elu eeldus ja alus ning selle tõttu pakub Jupiteri kuu huvi. Europa arvatavat ookeani saab pidada meie päikesesüsteemi üheks paigaks, kus võib olla elusorganisme,» teatas NASA üks juhtidest Geoff Yoder.
NASA eesmärgiks oli esmalt uurida, kas Europal on atmosfääri, kuid ilmnes, et sellel kuul on veeaurupilved.
«Veeauru avastamine näitas, et Hubble leiab ka seda, mis ei ole tema programmis ette nähtud. Ootame innukalt, mida Europa meile veel paljastab,» teatas NASA astrofüüsik Paul Hertz.
Jupiteril on 67 kuud ja Europa on üks suurematest, olles umbes sama suur kui meie planeedi kaaslane Kuu. 2014. aasta uuring näitas, et Europa tektoonika on sarnane Maa tektoonikaga ning 2016. aasta uuring, et Europal tekib kümme korda rohkem hapnikku kui vesinikku.
Kui Hubble´i leiud saavad kinnituse, siis on Europa meie süsteemis teine kuu, millel on veeaurupilvi, sest 2005. aastal leidsid NASA teadlased, et Saturni kuu Enceladuse pinnalt kerkib veeauru, mis moodustab pilvi.
Ni NASA kui Euroopa kosmoseagentuur ESA plaanivad saata uurimissondid Jupiteri kuu Europa juurde, et saada oletustele ja teooriatele kinnitusi. NASA plaanib Europast möödalendu 2020. aastal ning ESA saadab välja Jupiter Icy Moons Exploreri (Juice), mis liigub Jupiteri kuu Ganymedese orbiidile, kuid kogub andmeid ka Europa ja Callisto kohta.


description: Eelmisel nädalal kahekümne kahes TNS Emori poolt mõõdetavas kanalis eetris olnud 5274 saatest esimesele kohale tuli taas Kanal 2 draamasari «Pilvede all», mis seekord kogus ekraanide ette 174 000 silmapaari.

title: Teletop: Kanal 2 sarjade uued hooajad tõmbavad vaatajaid telerite ette

maintext: Saage tuttavaks! See on Kim K main b*tch ehk see, kes kogu töö ära teeb!


description: Staarnäitleja Bruce Willise fännid saavad võimaluse osaleda ta uues filmis «Death Wish», mis osaliselt võetakse üles Chicagos.

maintext:
Režissöör Eli Rothi käe all valmivas filmis mängib Willis kättemaksjat ning võtted algavad sel nädalalõpul Chicagos, edastab The Independent.
Filmitegijad otsivad Willise fännidest chicagolasi, kes sooviksid osaleda massistseenides.
«Selles filmis on roll ka Chicago suurepärasel arhitektuuril. Filmime ajal, mil ametiasutused ja poed on lahti, samas üritame linna tavapärast elurütmi võimalikult vähe segada. Mõistame, et oleme külalised ja käitume vastavalt,» edastasid filmitegijad.
Kuigi võtted toimuvad mitmel päeval, saab «Die Hard» filmidest tuntud Willlist Chicagos näha vaid ühel päeval. Enamik Chicagos ülesvõetavast on autode tagaajamisstseenid, milles on tegelasteks Willise kaasnäitlejad.
Algupärane «Death Wish» linastus 1974. aastal, peaosas oli siis Charles Bronson, kahe aastakümnega valmis sellest filmi põhjal veel neli lisafilmi.
1974. aasta filmis kehastas Charles Bronson Paul Kerseyt, kelle naine tapeti ta koju sissetunginud kurjategijate poolt ja tütar vägistati. Kersey asub kätte maksma.
Uusversioonis näeb lisaks Bruce Willisele Vincent D´Onofriot ja Dean Norrist.


description: Peruust Sihuase`i oru iidse linna Quilcapampa lähedalt leiti kümneid ümara kujuga geoglüüfe, millest osa koosnevad mitmest ringist ja mis võisid olla kasutusel infoedastuse süsteemina.

title: Video: Peruust leiti ringikujulised geoglüüfid, mis võisid olla kasutusel infoedastussüsteemina

maintext:
Kanada arheoloogide arvates olid need geoglüüfid nagu maamärgid, mis viitasid kunagisele kaubateele, edastab seeker.com.
Geoglüüfe on leitud maailma mitmetest paikadest, kuid kõige kuulsamad on Nazca geoglüüfid, mida on erineva suuruse ja kujuga ning mis asuvad Peruu kõrbealal.
«Nüüd leitud geoglüüfid on sümboolsed viited sealsetele elanikele ja nende kaubavahetusele,» teatas Kanada Ontario muuseumi kuraator Justin Jennings.
Jennings ja ta kolleegid kaardistasid Quilcapampa geoglüüfid satelliidi, droonide ja maapinna radarite abil. Väiksemad ümargeoglüüfid on selgelt nähtavad maapinnal olles, suuremate vaatlemine on kergem õhust.
Arheoloogid tahavad jäädvustada need maapinnajoonised enne kui sealne ala võetakse põllumajanduskasutusse.
Uurijate arvates tähistavad ümara kujuga geoglüüfid erinevaid asju, olles samas oma disainilt erinevad. Teada on, et sealsetel elanikel ei olnud kirjasüsteemi ning selle tõttu võisid nad suhtlemiseks ja info edastamiseks kasutada geoglüüfe.
Ühes geoglüüfis on näiteks koos kuus ringi, mis on paigutatud üksteise sisse, mitmes teises aga on kaks ringi, mis on oma kujult peaaegu ideaalsed. Osadel ümargeoglüüfidel on sees väike kivihunnik või on kivid laotud nende kõrvale, see viitab, et need on tehtud kivide eemaldamise ja maapinna uuristamise abil.
Geoglüüfide suurus on erinev, diameeter ulatub 2 – 4 meetrini ning mitmest osast koosnevate ringide ulatus on üle 800 ruutmeetri.
Maapinna kulumisjälgede ja erosiooni tõttu arvatakse, et need geoglüüfid pärinevad ajavahemikust 1050 - 1400 pKr, mil toimus aktiivne kaubavahetus rannaala ja mäestikuala elanike vahel ning nimetatud linn mängis selles põhirolli.
Geoglüüfid ei ole ainsad, mille Quilcapampa elanikud endast mälestuseks jätsid, sest linna lähedastest mäestikust leiti ka koopajooniseid.


description: Maailma meediasse jõuavad pidevalt lood, et ufokütid on USA kosmoseagentuuri NASA Marsi fotosid uurides leidnud objekte, mis on Maal olemas. Psühholoogide sõnul on tegemist psühholoogilise fenomeni pareidooliaga, kuid Marsi entusiastid on jäänud endale kindlaks ja väidavad, et kunagi hävitas tuumasõda Marsil olnud tsivilisatsiooni ja fotodelt paljastuvad selle tsivilisatsiooni jäänused.

title: Video: kes pillas Marsile kuldsõrmuse?

maintext:
Ufokütid väidavad nüüd Curiosity kulguri piltidele viidates, et keegi on pillanud Punasele planeedile kuldsõrmuse, edastab Daily Mail.
Vandenõuteoreetikute arvates võib tegemist olla tuhandete aastate vanuse sõrmusega, mis võidi kaotada. Nad kutsusid arheoloogi NASA avaldatud fotosid vaatama ja oma arvamust avaldama.
26. septembril avaldas juutuuber Paranormal Crucible video, millel on väidetav Marsi sõrmus.
«Kuigi arvatakse, et Marsil ei ole kunagi elu olnud, siis mina arvan, et on küll, kuna sealt on leitud mitmeid viiteid tsivilisatsioonile,» teatas juutuuber.
Ta kõrvutas Marsi leidu Maal leiduvate iidsete kuldsõrmustega, viidates nende sarnasusele.
«Olen kindel, et Marsil oli kaua aega tagasi elu, võimalik, et meie kauged eellased on hoopis sealt pärit,» teatas video pannud isik.
Kuulsa paranormaalsusi uuriva lehekülje UFO Sightings Daily toimetaja Scott Waringi arvates on raske öelda, kas pildil on sõrmus või midagi muud. Samas ta rõhutas, et Marsi fotodelt on ka varem leitud objekte, mis meenutavad ehteid.
Möödunud aastal tekitas füüsik John Brandenburg furoori öeldes, et Marsil eksisteerinud tsivilisatsioon langes teise tulnukate tsivilisatsiooni rünnaku alla ja see hävitati.
Brandenburgi arvates elas Marsil kaks rassi, cydonialased ja utopilased, kes langesid genotsiidi ohvriks.
2011. aastal teatasid peavoolu teadlased, et Marsi punakas pinnas võis tekkida termotuuma plahvatuse tõttu, kuid tegemist oli loodusliku plahvatuse, mitte maaväliste intelligentsete olendite kätetööga. Kohe hakkasid liikuma vandenõuteoreetikute teooriad, et Marsil toimus tuumasõda.


description: USA demokraadist presidendikandidaat Hillary Clinton paljastas Ellen DeGeneresi jutusaates, et ta on kauges suguluses lauljanna Madonnaga.

title: Madonna ja Hillary Clinton on sugulased

maintext:
Nad on samast perekonnaliinist, sest neil on ühised esivanemad, kes elasid kümme inimpõlve tagasi, edastab US Weekly.
Ei ole teada, kas Madonna oli sugulusest varem teadlik, kuid ta avaldas, et toetab USA presidendikampaanias Clintonit.
Clinton on Kanada prantslasest emapoolse esivanema kaudu suguluses ka Celine Dioni, Alanis Morrisette´i ja Angelina Joliega.
Clintonit, Madonnat, Jolied, Dioni ja Morrisette´i seob Jean Cusson, kes suri 1718. aastal Kanadas Quebeckis St. Sulpice`is.
Clinton ja Madonna ei ole ainsad kuulsused, kes on omavahel suguluses. Näiteks Briti prints Cahrles ja tuntud inglise näitleja Ralph Fiennes on omavahel seotud esivanematega, kes elasid kaheksa inimpõlve tagasi.
New England Genealogical Society andmetel on suguluses ka näitlejad Ben Affleck ja Matt Damon. Nende kauge ühine esiisa elas 17. sajandil.
Näitleja Halle Berry teatas 2012. aastal, et ta on suguluses Alaska endise kuberneri, vabariiklasest poliitiku Sarah Paliniga. Berry ei täpsustanud, kuidas nad suguluses on, kuid tema andmetel olid ta esivanemad orjad ja Palini omad istanduse omanikud.
Näitleja Denis Leary ja saatejuht Conan O´Brien on lähemad, vaid kolmanda põlve sugulased.
Lähedases suguluses on ka ameeriklasest telestaar Al Roker ja muusik Lenny Kravitz, kes paljastasid 2011. aastal, et nende vanavanemad olid nõod.
Veel on suguluses USA president Barack Obama ja näitleja Brad Pitt, kelle ühiseks esivanemaks oli Edwin Hickman, kes suri 1769. aastal Virginias.


description: 11. novembril ilmub armastatud rokkbändi Metsatöllu kogumikplaat nimega «Vana jutuvestja laulud», millelt leiab koosseisu parimad palad ning täna ilmunud loole «Vimm» lisaks maandub plaadil veel üks uhiuus lugu. Elu24 uuris lähemalt, mis uuel albumil tulemas, miks on kassetid popid ning miks Metsatöll ei osale Eesti Laulul. Saame teada ka muud põnevat!

title: Elu24 video! Metsatöll avaldas, miks nad ei tee bändiga proove ja ei osale Eesti Laulul

maintext:
Metsatöllu kogumikplaadil on 14 vana ja head laulu, mis on kõik uuesti masterdatud Roundsound stuudios Keijo Koppeli käeall. Viie loo heliread on ka uuesti kokkumängitud ja uue kõlaga. Samas stuudios on salvestatud ka kogumikul olevad kaks täiesti uut lugu: «Vimm» ning «Meri ja maa».
Värske videosingel on äike eelsoojendust kogumikplaadile, mis on heaks vaheetapiks enne uue albumi tegemist ja annab aimu, mis bändil keelel ja meelel. Novembris on tulemas kogumikplaadi «Vana jutuvestja laulud» esitluskontserdid, mille kohta saab lugeda siin. 1.oktoobril toimub Varbuse muusikamõisas võimas vabaõhukontsert, kus esitletakse singlit «Vimm». Suurejooneline kontsert toimub koos Ummamuudu aegumatute lugudega ning kooriga Mõtsamuudu Kunnakuur ning muusikat saab nautida kaks tundi jutti. «Kui me teeme kunagi midagi, siis teeme nii, et on. Me ei hakka väikses putkas kuskil sooja tegema,» lisas bändi trummar Marko Atso.
Metsatöll / Promo
Värske kõlaga kogumikplaati saab omale soetada ka vinüülil ja kassetil, mis pidi olema tõusev trend juba mõnda aega. «Kasseti trend on maailmas niimoodi tõusnud, et tehased jahvatavad nii, et ei jõua ära teha,» lisas Atso, et ka vinüülide kuulamise trend ei ole lahtunud. Kasseti kuulamiseks on vaja ka õiget helisüsteemi, sest siis on muusika kvaliteedi vahe märgatav. «J.M.K.E. müüs oma kasseti kahesajase tiraaži ühe kontserdiga läbi eelmine aasta,» rääkis bänd, et ka neil tuleb 200 eksemplari.
Bänd teeb kontserdeid ka iseenda jaoks, et ei tekiks töö tegemise tunne. «Me ei tee proove. Teeme lood selgeks ja esitame neid kontserditel,» rääkisid Atso ja Markus, et proove tehakse siis, kui on uute lugude tegemine. «Uue plaadi tegemine on umbes pool aastat. Siis me teeme lugusid ja proove ja siis me jälle kaks aastat midagi ei tee,» lisas Markus, et tema Raivoga käib ikka omavahel harjutamas, et toonus püsiks.
Metsatöllu liikmed Marko Atso ja Markus Teeäär Elu24 stuudios Meisi Voltile intervjuud andmas. / Erik Prozes
Miks ei ole Metsatöll osalenud Eesti Laulul?
«Meile on pakutud seda juba aastaid, aga me oleme valinud selle tee, et see trall jääb teistele,» rääkisid muusikud, et nemad ei ole päris see ansambel seal osalemiseks. «Ma arvan, et lõpp-üritus ei ole meie formaat,» lisas Atso. «Eestis on palju ansambleid, kellele see sobib paremini,» teab Markus.
Vaata videost, miks otsustas Metsatöll anda välja kogumiku ning miks neil ei ole oma vanadest populaarsetest lugudest tüdimust tekkinud! Lisaks saame teada, miks on bändi silmis vaja Rock Cafed.


description: Maailma suurima veebipõhise muusikateenuse Deezer statistika kohaselt võitsid eestlaste südame sel suvel nii välis- kui kodumaised räppmuusikud.

title: Muusikaedetabel: eestlaste suveseiklusi saatis räpp

maintext:
Eestis Deezerit esindava Tele2 tootedirektori Katrin Aroni sõnul on juba mitu kuud kuulatuimate artistide edetabelis juhtpositsiooni hoidnud kaks legendaarset räpimaailma suurtegijat – Eminem ja Drake. «Eestlaste räpilembust kinnitab ka tõsiasi, et popmuusiku Karl-Erik Taukari kõrval olid sel suvel kuulatuimad kodumaised artistid just räpimaastikul tegutsevad 5MIINUST ning Reket,» sõnas Aron.
Räpipunt Kõik Boyz andis Hollywoodi sünnipäeval vägeva live'i, reket / Club Hollywood
Juulis tegi tõelise comeback’i ka 1990. aastatest tuntud Briti elektroonilise muusika artist The Prodigy, kes esines 6. juulil Tallinna lauluväljakul toimunud Õllesummeri avapäeval. «Enneolematult suure rahvahulga kokku toonud reivi ristiisad jõudsid tänu Tallinna esinemisele pärast mitmeid aastaid taas Eesti kuulatuimate artistide edetabeli etteotsa,» lisas Aron.
Prodigy / Erlend Štaub
Üllatusi toob Aroni sõnul ka Eestis enim kuulatud muusikapalade ladvik. «Lisaks värsketele poplugudele figureerisid suvel edetabeli teises ja kolmandas kümnes ka 2012. aastal välja lastud muusikapalad,» sõnas Aron ja tõi välja, et endale on edetabelis koha kindlustanud nii The Script looga «Hall of Fame», aasta alguses Eestit külastanud Imagine Dragons looga «Radioactive» kui inglasest Passenger muusikapalaga «Let Her Go».
Imagine Dragons Saku Suurhallis / Erlend Štaub
Augustikuu kuulatuimad muusikapalad eestlaste seas:
The Chainsmokers „Don’t Let Me Down“
Alan Walker „Sing Me to Sleep“
Sia „Cheap Thrills“
Major Lazer „Cold Water (feat. Justin Bieber ja MØ)
Mike Posner „I Took a Pill in Ibiza“
Martin Garrix „In the Name of Love“
Alan Walker „Faded“
Twenty One Pilots „Heathens“
Twenty One Pilots „Stressed Out“
Justin Timberlake „Can’t Stop the Feeling!“
Deezer on 40 miljoni muusikapalaga maailma suurim veebipõhine muusikateenus, millel on 16 miljonit aktiivset kasutajat 186 riigis. Deezeril on Eestis enam kui 40 000 registreeritud kasutajat.


description: Prantsuse meedia teatel nõudis Pariisis luksuskorteris elav Saudi Araabia printsess Ameera al-Taweel, et sisekujundaja ta jalgu suudleks, kuid kuna ta seda ei teinud, siis andis ta ihukaitsjale käsu see «koer» tappa.

title: Saudi printsess nõudis, et sisekujundaja ta jalgu suudleks

maintext:
Prantsusmaal on juba mõnda aega olnud probleeme Pärsia lahe rikastest naftariikidest pärit isikutega, kes mõnitavad, alandavad ja kiusavad neid teenindavaid isikuid, edastab The sun.
Sisekujundaja külastas Triumfikaare lähedal avenüü Fochil asuvas korteris elavat miljardäri, et aidata tal uut sisekujundust leida ja mõningaid sisekujundustöid teha.
Kuid kui printsess nägi, et mees teeb tema luksuskorteris oma nutitelefoniga pilte, mis on dekoraatoritöö juures tavapärane, süüdistas ta teda tema järgi luuramises ja meediaga koostöö tegemises.
Naine olevat kutsunud ihukaitsjad, kes mehe läbi peksid. Pärast seda seoti mehe käed ja jalad kinni ning printsess nõudis, et sisekujundaja ta jalgu suudleks.
«Te peaksite selle «koera» tapma, ta ei vääri elu,» olevat printsess öelnud ihukaitsjatele.
Prantuse meedia teatel kestis juhtum neli tundi, lõpuks lubati läbipekstud sisekujundal lahkuda ja öeldi, et ta enam seal oma nägu ei näitaks.
Sisekujundaja teatas juhtunust politseile, näidates ta kehal olevaid vigastusi ning nõudis, et politsei ta töövahendid printsessi korterist ära tooks.
Politsei ei pruugi aga juhtumit uurima hakata, sest Prantsusmaal koheldakse Saudi Araabia kuningapere liikmeid kui kõrgema klassi kodanikke ja nad on rahaga kinni maksnud nii mõnegi politseiniku ja prokuröri.
Paljudel jõukatel saudiaraablastel on Prantsusmaal kinnisvara ja erandkorras tohivad Saudi Araabia kodanike turvamehed kanda relvi, samas kui prantslastest turvamehed seda teha ei tohi.


description: Osadele loomadele, kaasa arvatud inimene, on vägivaldne käitumine omane, teistele mitte. Kuid miks inimesed ikkagi käituvad vägivaldselt?

title: Inimeste vägivaldsus on loomadest esivanemate pärand

maintext:
Hispaania teadlaste uuringu kohaselt on inimeste vägivaldsus loomadest esivanemate pärand ja see on jõudnud evolutsiooni käigus inimesteni, edastab Daily Mail.
Vägivallauuringus uuriti andmeid 1024 loomaliigi nelja miljoni surmajuhtumi ning 600 inimeste surmajuhtumi kohta.
Uuring näitas, et loomade seas oli vägivallast tingitud surmasid 0,3 protsenti, mis on iga 300 surma kohta üks vägivaldne surm.
Evolutsiooni käigus ja liikide arenedes vägivaldsus kasvas, jõudes tänapäevaks inimeste vägivaldsuseni. Inimestel on umbes kaks protsenti vägivallast tingitud surmasid, mis on kuus korda suurem kui loomadel ehk inimest saab pidada kõige vägivaldsemaks liigiks.
Osa loomariigi esindajaid on väga vägivaldsed, kaasa arvatud primaadid ja inimesed, teised aga nagu vaalad ja nahkhiired elavad vägivallata.
Inimeste vägivald on komplekssne, kuna tuleb arvesse võtta nii psühholoogilisi, sotsioloogilisi kui evolutsioonilisi faktoreid.
«Inimeste puhul seostatakse vägivaldset käitumist kultuuriga, kuid tegelikult mängivad selle tekkes osa ka geneetilised eeldused. Evolutsioon tegi inimesed sellisteks, nagu nad on ja oma rolli mängis loomadest esivanematelt pärandina saadud vägivaldsus, mis inimeste puhul on võtnud äärmuslikud mõõtmed,» selgitasid käitumisuurijad.
Ei ole teada, et loomad pikaajalisi sõdu peaksid, küll teevad seda inimesed.
Šimpanside uuring näitas, et karjajuhtidest isased on kõige agressiivsemad ja sõjakamad ning nende testosteroonitase on kõrgem kui teistel isastel.
Isastel šimpansidel on testosteroonitase kõige kõrgem siis, kui läheduses on emased. Testosterooni suurenemine viitab siinkohal vägivaldsuse, mitte seksuaalse aktiivsuse kasvule, sest isased ei soovinud emastega kopuleeruda, vaid liigikaaslaste peal vägivallatseda.
Uurijate arvates on inimeste vägivaldsust mõjutanud ja muutnud sotisaalpoliitilised mõjurid. Teada on, et kui riik niiöelda monopoliseerib ja rangelt keelab vägivalla kasutamise, siis kahaneb üksikisikute vägivaldsus.
Kultuurinormid võivad mõjutada evolutsiooniga inimkonnale kaasa antud vägivaldset käitumist seda kontrolli all hoides ja kahandades.


description: Ameeriklasest kirjanikul Dan Brownil, kes sai maailmakuulsaks teosega «The Da Vinci Code», ilmub uus raamat «Origin», milles jätkab seiklemist Harvardi ülikooli sümboloog Robert Langdon.

title: Dan Browni uues raamatus jätkab seiklemist sümboloog Robert Langdon


description:
Täna selgub Genialistide Klubis esimene Noortebänd 2016 finalist. Tule Tartusse kohale või vaata otseülekannet kontserdist ELU24 leheküljel.
Ülekanne kestab 20.00 kuni 23.00!!!

title: Vaata esimest Noortebänd 2016 poolfinaali!


description: Kolmapäeval esilinastus Coca-Cola Plaza Scape saalis Toomas Hussari mängufilm «Luuraja ja luuletaja».

title: Galerii: Toomas Hussari mängufilmi "Luuraja ja luuletaja" esilinastus

maintext:
Film räägib sarmitust salapolitseinikust Gustav Tukist, kes kohtub salapärase mustlannaga. Peagi selgub, et tegemist on Vene luure poolt talle seatud lõksuga. Et vastase kavatsustele paremini jälile saada, antakse Gustavile käsk suhet jätkata. Paraku kipub ülesanne mehel üle jõu käima, sest eneselegi ootamatult on ta vaenlasesse armunud. Mustlanna vastu tunneb romantilist huvi ka luuletaja Miku Tähn, kes on paras tüütus. Käivituvad protsessid, mis ei tõota ühtegi head lahendust.
Režissöör & stsenarist: Toomas Hussar
Operaator: Rein Kotov
Kunstnik: Kristina Lõuk
Monteerija: Tambet Tasuja
Produtsent: Ivo Felt
Osades: Jan Uuspõld, Lana Vatsel, Rain Tolk


description: Brad Pitt kommenteeris oma lahutust Angelina Jolie'st.

title: Brad Pitt: nüüd on kõige tähtsam laste heaolu

maintext:
52-aastane näitleja ütles ajakirjale People avaldatud pressiteates, et tema ja Jolie jaoks on kõige tähtsam laste heaolu.
«See kurvastab mind väga, kuid nüüd on kõige tähtsam meie laste heaolu,» sõnas Pitt. «Palun ajakirjandusel neile sel keerulisel ajal ruumi jätta.»
41-aastane Jolie andis lahutuse sisse sel esmaspäeval ja tõi põhjuseks lahendamatud erimeelsused.
Jolie'l ja Pittil on kuus last, kellest kolm on adopteeritud: 15-aastane Maddox, 12-aastane Pax, 11-aastane Zahara, 10-aastane Shiloh ning kaheksa-aastased kaksikud Knox ja Vivienne.


description: Täpselt kuu aja pärast, 27. oktoobril, astub Saku Suurhallis üles hetke üks kuumemaid rock-bände Biffy Clyro. Piletid ainsale Baltikumi kontserdile on müügil Piletilevis.

title: Briti rock-sensatsioon Biffy Clyro esineb juba kuu aja pärast Tallinnas

maintext:
Šotimaalt pärit rokkbänd Biffy Clyro jõuab oktoobris fännide rõõmuks taas Eestisse. Eelnevalt kaks korda Rock Cafe ülikiirelt välja müünud artist esineb sel korral Saku Suurhallis ning Tallinna kontsert saab olema bändi ainus ülesastumine Baltikumis.
Biffy Clyro on tegutsenud alates aastast 1995 ning saavutas suurema tuntuse oma 2007. aastal ilmunud neljanda stuudioalbumiga «Puzzle». Järgnesid albumid «Only Revolutions» (2009) ning «Opposites» (2013), millest viimane jõudis Suurbritannias ka plaadimüügi edetabelis esikohale. Rokifännidele ei ole kindlasti võõrad Biffy Clyro hitid «Many of Horror», «Bubbles», «Stingin’ Belle», «That Golden Rule» ja «Mountains».
Biffy Clyro annab 27. oktoobril kontserdi Tallinnas, Saku Suurhallis. Piletid kontserdile on müügil Piletilevis. Osta pilet siit.


description: Prantsuse Jacques Monod instituudi teadlaste uuring näitas, et kassid levisid maailmas koos farmerite ja viikingitega, kes suundusid uusi maid haarama ja anastama.

title: Kassid levisid koos farmerite ja viikingitega

maintext:
Kasside levikust andsid pildi 209 iidse kassi jäänused, milles leiduvat DNAd uuriti, edastab seeker.com.
Millal kasside kodustamine aset leidis, ei ole täpselt teada, kuid nüüdne geenianalüüs lubab oletada, et kasside kodustamise üks kõrgpunkte oli põllumajanduse leviku ajajärgul.
Kasside kodustamine ja levik jagunes kaheks perioodiks. Esimene toimus Lähis-Idas, kust need loomad koos farmeritega levisid edasi Vahemere äärsetele aladele. Teine kodustamisperiood toimus Vana-Egiptuses, kus kassid olid jumala staatutuses ja selle tõttu neid mumifitseeriti. Sealt levisid kassid edasi Euraasiasse, kaasa arvatud Skandinaaviasse ja Aafrikasse.
Kasside kahele levikuperioodile viitab 209 kassiskeleti mitokondriaalse DNA uurimine. Mitokondriaalne DNA levib edasi emaliini pidi ja seda saab eristada tuuma DNAst, mis kandub edasi mõlema vanemaga.
Evolutsioonigeneetiku Eva-Maria Geigli sõnul on koerte kodustamist ja levikut rohkem uuritud kui kasside oma, kuid arheoloogilised leiud lubavad oletada, et kasside kodustamine sai alguse koos põllumajanduse tekkimisega.
2004. aastal leidsid arheoloogid Küproselt 9500 aasta taguse matmispaiga, milles oli inimene maetud koos kassiga.
Vana-Egiptuses algas kasside kodustamine ja kultus umbes 4000 aastat tagasi. 2014. aastal leiti Egiptusest Hierankopolisest matmispaik, milles olid kahe kassi ja nelja kassipoja jäänused, mis lubab oletada, et seal võis kasside kodustamine saada alguse juba 6000 aastat tagasi.
Hiinast tehtud leiud lubavad arvata, et seal hakati kasse kodustama 5300 aastat tagasi. Kassiluude analüüs paljastas, et need kassid toitusid peamiselt närilistest, kelle põhitoiduks oli hirss.
See leid kinnistas teooriat, et kasside kodustamine langeb kokku põllumajanduse algusaegadega. Kassid tulid viljasalvedesse otsima närilis, kes toitusid teraviljast ning nimesed said aru, et kassid on kasulikud, kuna hävitavad närilisi.
Kasside teine kodustamise ja leviku laine leidis aset tuhandeid aastaid esimesest hiljem, toimudes neljandast sajandist eKr kuni neljanda sajandini pkr.
Uurijate sõnul leiti Põhja-Saksamaalt viikingite matmispaigast kasse, kes olid pärit Egiptusest, sest sellele viitas nende mitokondriaalne DNA. Need kassid olid surnud ja maetud umbes 700 – 1000 pKr.
Viikingite mereretkedel olid seega kaasas kassid, et need loomad hävitaksid laevadel olnud rotid ja hiired.
Uurimine paljastas veel selle, et geenimutatsioon, mis andis kassidele kirjud karvastiku, ei toimunud enne keskaega.


description: USA menuka draamasarja «NCIS: kriminalistid» üks tegijatest, produtsent Gary Glasberg suri ootamatult 50-aastasena.

title: "NCIS: kriminalistid" kaotas ühe oma tegijatest

maintext:
Variety teatel avaldasid sarja näitlejad, produtsendid ja ülejäänud meeskond sotsiaalmeedias teate, et nende kolleeg lahkus ja nad leinavad teda.
«Gary oli meie nurgakivi ja meeskonna kapten. Ta inspireeris meid mitmel viisil, olles humoorikas, loominguline ja hea juht. «NCIS» ei ole ilma temata enam sama, mis varem ja me jääme teda, ta naeratust ja head huumorimeelt igatsema,» teatas meeskond.
Sarjas NCIS agenti Anthony DiNozzot mängiv Michael Weatherly kirjutas Twitteris, et Glasbergi lahkumine jättis tühimiku, tegemist oli andeka ja sõbraliku inimesega.
Järelhüüde edastas ka selle sarja naistegelast Abby Sciutot kehastav Pauley Perrette.
Glasberg oli algupärase «NCIS» tootja, kuid lõi ka sõsarsarja «NCIS: New Orleans».
«NCIS: kriminalistid» 14. hooaja tootmine algas USAs 20. septembril.


description: Täna algas saate «Eesti selgeltnägijate tuleproov» uus hooaeg.

title: Fotod ja kirjeldus! "Eesti selgeltnägijate tuleproovi" pingelises avaosas panid parimad isegi kohtunikud kangestuma

maintext:
Saade algas klassikalise ülesandega: parimaks selgeltnägijaks pürgijad pidid arvama 20 minutiga, kes või mis on eesriide taga. Kõik said abiks kinnise ümbriku, milles oli müstilise asja või olevuse pilt.
Esimene vastus saabus minutitega. Lev pakkus, et seal on liblikaröövikud. Pakuti veel naisterahvast, mootorratast, mänguasju.
Ülesanne oli tõesti keeruliseks tehtud! Kardina taga istus viimast kuud lapseootel naine, kelle varbad olid vees, milles ujusid jalanahka näksivad kalakesed.
Suurejoonelise nimega sensitiiv Elu Kaitse oleks nagu eesriidest läbi näinud ja tegi sellest väga tõetruu joonistuse. Ta kirjutas pildi äärele sõna «roheline» ja uskumatu küll - kardina taga avanev pilt oligi väga roheline.
Eksperiment õnnestus ka meediumil ja esoteerikul Vladimiril, kes tajus akvaariumi. Läbinägelikud olid ka noor naismaag Haldjapiiga ja voodoonõid Raul, kes tunnetasid, et kardina taga on naine. Tõele lähedal oli Leedu bioenergeetik Andrzej.
Järgmiseks viidi läbi erakordne mõtteeksperiment, kus osalesid saatesse kandideerijad ja televaatajad. Selgeltnägijad pidid minuti jooksul televaatajate suunas saatma kogu oma tervendava väe.
Nõid Urmas tõstis häält ja protesteeris, et vägi ei saa vaatajani jõuda, kuna tegu pole otsesaatega, kuid ta lubas oma väe edastada teisi kanaleid kaudu.
Järgmises katses näidati võistlejatele nelja lapsefotot.
Ühel fotol oli saatejuht Urmas Eero umbes seitsmeaastasena. Tema tunnistati surnuks lausa mitmel korral.
Nõid Urmas ja sensitiiv Elu Kaitse ütlesid aga kohe välja, milline neist on surnud. Fotodel olid lisaks Liivile Andrea Bocelli, Stephen Hawking ja Aleksander Müller.
Selgeltnägija Elena pani kohtunikud kangestuma.
Elena kirjeldas kõiki isikuid õigesti ja sellele lisaks leidis kaamerate tagant Mülleri Sassi poja naise, kes foto saatesse tõi.
Selles ülesandes paistsid silma selgeltnägija Elena, nõid Raul ja esoteerik Vladimir.
Viimases katses pandi ööklubi saali 12 kasti, millest ühes oli üks identsetest kolmikutest. Ülesanne osutus paljudele selgeltnägijatele vägagi jõukohaseks.
Võistlejate saatuse otsustasid selgeltnägija Marilyn Kerry, tähetark Igor Mang, muusik ja esoteerik Lea Dali Lion ning saatejuht Urmas Eero Liiv.
«Eesti selgeltnägijate tuleproovi» uue hooaja võistlejad on järgmised:
Elena on klassikaline selgeltnägija, kes näeb ennustuslikke unenägusid. Juba lapsepõlves tajus Elena, et tema unenäod lähevad täide ja ema ütles talle seetõttu, et hoia need enda teada, muidu peetakse hulluks. Elena on end esoteerika vallas palju täiendanud ja arendanud ning võtab oma kabinetis ka hädalisi vastu, kellel elumuredes ja rasketes valikutes on selgeltnägija tuge vaja.
Antonina on ravitseja, tema energeetiline massaaž lööb pea selgeks ja mõtted liikuma. Tundlik ja empaatiline vaist aitab Antoninal inimeste elusündmusi ja minevikku tajuda. Antonina on leidnud kadunud inimesi ja ennustanud ette nii enda kui teiste elu keerdkäike.
Anu on šamaan, kelle vägi tuleb looduse põhielementidelt – maast, õhust, tulest ja veest. Tulest päästetud puujuurest meisterdatud nõiasau võimaldab tal tunnetada energia liikumist ja näha seda, mis teistele varjatuks jääb. Tundlik ja vägev naine on ühtlasi Kaitseliidu instruktor.
Meedium ja esoteerik Vladimiri suguvõsas on mitmeid eriliste võimetega inimesi, kes näevad ennustuslikke unenägusid. Ka Valdimir avastas üsna varakult oma üleloomulikud võimed – ta suudab ette ennustada surma ja võtta ühendust siit ilmast lahkunute vaimudega.
Noor naismaag Haldjapiiga tajub erinevaid maailmu, suudab suhelda surnutega, tunnetab inimeste seisundeid, oskab vaadata tulevikku ja minevikku.
Martin nimetab ennast psühhosemiootikuks ja ta on loonud maailma kirjeldamiseks terve oma märgisüsteemi, ühendades semiootika, filosoofia ja vaimsed praktikad. Martin on maag Hannes Vanaküla õpilane ja mõttekaaslane. Ta tegeleb müügi ja turunduse valdkonnas ning tegutseb ka inimeste personaalse nõustajana.
Urmast huvitavad vaimsed praktikad ja nõiandus juba terve elu, isepäine isemõtleja pälvis selgeltnägijate tuleproovi katsetel kohe tähelepanu.
Nime Elu Kaitse taga on paljulapseline tegus naine, kes oli kunagi asjalik kinnisvaramaakler, kuni kohtus Siberi šamaanidega. Sealt sai alguse tema vaimne teekond ja praegu aitab Elu Kaitse inimesi numeroloogia ja Taro kaartidega ning maalib hingepilte.
Eveli nimetab ise ennast nõiaõpilaseks. Tema abiliseks nähtamatu maailma tajumisel on karusloomanahad – ilves, nugis, rebane, mis teravdavad tunnetust.
Raul on pagan, kellel on huvi ka šamanismi ja voodoo traditsioonide vastu. Ta aitab inimesi ka läbi Facebooki, aidates neil langetada valikuid ja õpetab, kuidas iseendaga ise toime tulla.
Vera on mustlanna, kes on pärit auväärsest Moskva mustlaste suguseltsist. Alles küpses eas avastas Vera enda jaoks kaardid ja ennustamise. Vera ei tegele niivõrd minevikuga, kuivõrd tuleviku ennustamise ja ette hoiatamisega.
Andrzej on rahvuselt poolakas ja pärit Leedust. Ta on bioenergeetik, kes lõi lained ka Leedu selgeltnägijate tuleproovis, jõudes sealse saate finaali.


description: Itaalias Pinerolos abiellusid tsiviiltsremoonial kaks endist katolikku nunna, kes varem aitasid koos narkosõltlasi.

title: Itaalias abiellusid kaks endist katoliku nunna

maintext:
Federica ja Isabeli sõbra Franco Barbero teatel ei ole kahe naise kooselus midagi erilist, välja arvatud üks seik – nad esitasid sellega katoliku kirikule väljakutse, edastab The Guardian.
Frantsiskaani ordu nunnad olid end küll pühendanud jumalale ja olid temaga niiöelda abielus, kuid leidsid, et ilmalik elu sobib neile rohkem. Samuti oli neile vastumeelne katoliku kiriku seisukoht, mis keelab preestritel ja nunnadel abielluda ning negatiivne suhtumine homoseksuaalsusse ja transsoolisusse.
«Jumal tahab, et inimesed elaskid õnnelikku elu, armastaksid ja oleksid õnnelikud. Katoliku kirik seab palju piiranguid,» teatas Isabel.
Kaks naist lisasid, et nad ei ole usust loobunud, kuid kuna kirik ei võimaldanud neil abilelluda, siis nad ei tahtnud enam nunnad olla.
«Kutsume katoliku kirikut üles austama inimeste armastust,» lisas Federica.
Naised abeillusid Pinerolo raekojas, kuid tegid seda üks päev varem, kuna meedia sai nende abiellumise kohta vihje ja nad arvasid, et sündust saabuvad kajastama kümned reporterid. Nad soovisid ennetada liigest kära oma abiellumise ümber.
Naised pani paari Pinerolo linnapea Luca Salvai, kes kinnitas, et nad tagasid sellele paarile privaatsuse. Naised tahavad jääda elama Torino lähedasse Pinerolosse.
Itaalias jõustus selle aasta alguses seadus, mis lubab samasoolistel abielluda, kuid Federica ja Isabel on esimesed eksnunnad, kes selle seaduse alusel abiellusid.


description: TV3 saates «Eesti selgeltnägijate tuleproov» selgusid esimesed väljalangejad.

title: Kokkuvõte! "Eesti selgeltnägijate tuleproovis" on juba tekkinud selge favoriit?

maintext:
Eelmises saates korraldati mõtteeksperiment, kus paluti selgeltnägijatel mõjutada televaatajaid oma pilguga ühe minuti jooksul. Uskumatu, aga eksperimendile tuli üle saja vastukaja nii kirjas kui telefonis, kus inimesed tunnistasid, et selgeltnägijad suutsid neid tõesti mõjutada.
Hooaja esimeses tõsises katses viidi selgeltnägijad Kamari külla Põltsamaa vallas, kus 2015. aasta kevadel leiti noore mehe Kristo surnukeha. Kristo elas pealtnäha murevaba elu, mistõttu oli lähedastele suur šokk, kui noormees 2. mail maas selili lamamas leiti. Juhtunust oli eriti vapustatud Kristo Soomes elav õde Pille, kes oli vennaga väga lähedane.
Eesti selgeltnägijate tuleproov, 2. saade / TV3
Pille oli koos oma elukaaslasega ka katse juures. Selgeltnägijatele ei öeldud, millist juhtumit neil lahendada tuleb, ja nad viidi Kristo korterisse. Evelile oli leinas inimestega suhtlemine liiga ja ta tormas toast kohe välja. Haldjapiiga pakkus pikemalt seletamata enesetappu. Pille tunnistas, et ta on mõelnud ka sellele, kas vend võis end ise tappa, kuid ta ei taha seda uskuda.
Haldjapiiga tajus, et noormees kukkus kõrgelt alla. Teadaolevalt ongi see Kristo surma põhjus. Haldapiiga arvas, et Kristo võis tarbida alkoholi, kuid perekonna sõnul see nii polnud. Politsei peab tõenäoliseks õnnetusjuhtumit. Haldjapiiga tajus «mingisugust karkassi», kust Kristo kukkuda võis.
Eesti selgeltnägijate tuleproov, 2. saade / TV3
Vladimir seisis Pille seljataha ja ütles, et Kristo räägib õega läbi tema. Pille tardus täielikult ja tunnistas pisarsilmil, et ta tõesti tundis, kuidas vend on tema selja taga.
Mustlane Vera pani kaarte ja hakkas märkamatult suunavaid küsimusi küsima. Sellest jäi siiski väheks.
Selgeltnägija Elu Kaitse lähenes juhtumile enda meetoditel - ta palus teada Kristo sünnipäeva numbrid. Tema jutt oli väga üldine ja probleemi lahendamine jäi talle keeruliseks.
Šamaan Anu tööriistaks on eriline puidust sau, mille abil ta suhtleb teispoolsusega. Anu tajus lendamist - kõrgemalt kui kolmandalt korruselt.
Voodoo-nõid Raul pakkus, et Kristo hüppas kuskilt alla. Ootamatult joonistas ta täpselt paberile selle, kust Kristo alla kukkus. See oli Kristo maja lähedal asuv mahajäetud katlamaja korsten. Raul lähenes korstnale ja istus ootamatult maha.
«See koht tundus, nagu oleks siia jälg maha jäänud. Siin on see piir, kust tagasiteed polnud,» seletas Raul. Uskumatu, aga Raul istus maha täpselt sinna, kust Kristo leiti.
Teadaolevalt läks Kristo tol saatuslikul päeval sinna ronima, kukkus alla ja suri saadud vigastustesse. Õde vaevab aga kahtlus, kas see oli ikka õnnetus.
Eesti selgeltnägijate tuleproov, 2. saade / TV3
Andrzej arvas aga, et katlamaja korsten ei puutu üldse asjasse ja lugu oli tunduvalt kriminaalsem ning Kristo tapeti ja toodi sinna. Andrzej kirjeldas juhtumit nii üksikasjalikult, et lähedastel hakkas õudne. Andrzej läks katlamajja sisse - sinna, kust leidi Kristo jope, mis oli surnukehast kaugel eemal. Andrzej tunnetas, et kaks poissi vedasid Kristo üles ja viskasid ta alla.
Politsei lükkas versiooni tapmisest kindlalt ümber - sündmuskohal polnud mingeid jälgi kõrvalistest isikutest.
Eesti selgeltnägijate tuleproov, 2. saade / TV3
Elena uuris lähemalt Kristo korterit ja kirjeldas väga detailselt noormehe elu. Ta kirjeldas täpselt ka Kristo hauda ja teadis ka, millal noormees suri. Elena tõi päevavalgele ka selle, et võibolla olid Kristo elus narkootikumid suuremad probleemid kui õde arvata oskas. Elena pakkus, et Kristo loobus uimastitest poole aasta eest, mis oli tõsi. Politsei kinnitas, et Kristo polnud surma hetkel uimasteid tarvitanud. Elena šokeeris ka teadmisega, et Kristo ei surnud kohe, vaid suutis pärast kukkumist natuke edasi roomata.
Peaaegu kõik võistlejad tajusid, et Kristo on surnud. Paljud arvasid ära, et Kristo suri kukkumise tagajärjel. Pakuti õnnetust või enesetappu ja vaid Andrzej pakkus võimalikku mõrva. Pille rahunes ja tunnistas, et ta peab leppima sellega, et tegemist oli lihtsalt ühe õnnetu päevaga.
Eesti selgeltnägijate tuleproov, 2. saade / TV3
Järgmises ülesandes istus selgeltnägijate ette neli naist, kellel on millegi ees halvav foobia. Üks naine kartis liblikaid, teine kloune, kolmas lennukiga lendamist ja neljas linde.
Saate žürii otsustas ootamatult, et saatest pidi lahkuma kaks inimest - Urmas ja Elu Kaitse. Saate parimaks nimetati Elena, kes avaldas muljet ka esimeses saates.


description: Paistab, et legendaarne rokiklubi ja kontserdipaik Rock Cafe avab taas uksed! Juba on avalikud ka esimesed peod ning värske Facebooki leht.

title: Peod jätkuvad! Legendaarne kontserdipaik Rock Cafe avab uuesti uksed

maintext:
Harju maakohus kuulutas augustikuus välja Tallinna ühe kuumima kontserdipaiga Rock Cafe omanikfirma pankroti. Nüüd aga on märke sellest, et legendaarne koht avatakse taas!
Värskelt loodud lehel Facebookis on näha, et 18.novembril toimub Metsatöllu kontsert ning üritusi on tulemas veelgi.
GusGus esines Rock Cafe's / Sven Tupits
Pane oma like Rock Cafe Facebooki lehele SIIN. Rohkem infot lubavad peopaiga vedajad uuel nädalal.


description: Saksa kirjanik Norman Ohler paljastab oma raamatus «Der totale Rausch», et natsid olid metamfetamiinisõltlased, avardades sellega pilti natsidest ja Teisest maailmasõjast.

title: Natsid olid metamfetamiinisõltlased

maintext:
Ohler uuris arhiivimaterjale, mille kohaselt tarbisid Kolmanda Riigi juhid kokaiini, heroiini ja morfiini, kuid kõige populaarsem oli metamfetamiin, edastab The Guardian.
Ajalooallikate andmetel tarbis narkootikume ka diktaator Adolf Hitler ja ta oli enne oma lõppu 1945. aastal Berliini punkris elades pidevalt «pilves». Lisaks natsijuhtidele manustati narkootikume saksa sõduritele, kes vallutasid ühe riigi teise järel. Narkootikumide abil allutati nii Euroopa kui peeti lahinguid Põhja-Aafrikas.
Ohler ja ta DJ-st sõber Alexander Kramer diskuteerisid natsionaalsotsialismist ja sõber küsis, et kas Ohler teab millist rolli mängisid narkootikumid «natsikultuuris». Ohler sai just sellest küsimusest indu kirjutada raamat natside narkosõltuvusest.
Arhiividest leiti Hitleri ihuarsti Theodor Morelli ülestähendused ja nad kontakteerusid ka Saksa ajaloolase Hans Momseniga, kes on Kolmanda Riigi ekspert. Nad said enda valdusse Hitleri erasekretäri Martin Bormanni, kirja, milles ta kirjeldab, milliseid «ravimeid» Morell mitmete vaevuste käes vaevelnud Hitlerile soovitas. Samu «ravimeid» kasutasid ka Hitleri lähiringi kuulujad.
Uuurijate arvates muutis Hitleri narkosõltuvus ta hullumeelseks, maniakaalseks ja kättemaksuhimuliseks ning ta ei pruukinud oma elu lõpufaasis enam reaalsetest olukordadest aru saada.
Uuring paljastas selle, et nii Weimari Vabariigis kui hiljem olid narkootikumid igas apteegis müügil, eksklusiivsemaid ja kallemaid sai osta mustalt turult. See lubab oletada, et Saksa ühiskonnas oli väga suur arv narkosõltlasi, keda oli juhtide poolt kerge mõjutada.
Kui natsid 1930. aastatel võimule said, siis hakkasid nad avalikult narkosõltuvuse vastu võitlema, süüdistades narkootikumide levikus juute. Samas aga varjasid nad oma narkosõltuvust, üritades endast jätta «puhast» muljet.
Kolmandas Riigis muutus rahva seas populaarseks aine pervetin, mis on metamfetamiini üks vorme ja mida peeti ohutuks. Seda pandi kõikvõimalike toitude sisse, kaasa arvatud šokolaadi, kuna see tegi erksaks. On teada juhtumeid, et seda anti ravimina ka vaiksetele ja tuimadele lastele.
Saksa kaitsefüsioloogia instituudi juhi Otto Ranke tegi pervitiniga katseid, mis näitasid, et see aine tegi pikaks ajaks erksaks ning ta soovitas seda armeele. Katsed näitasid, et ühe pervetini tableti abil sai olla järjest ärkvel 50 tundi, kadus hirmu- ja ärevustunne.
Saksa farmaatsiatööstus valmistas Teise maailmasõja ajal mitmeid erguteid ja narkootikume, mille abil suutsid Saksa sõdurid pikka aega magamata olla ja fanaatiliselt võidelda. Ardennide lahingus soovitati Saksa sõduritel manustada vähemalt üks pervitini tablett päevas, vajadusel 2- 3 tabletti.
Välksõda viidi ajaloodikumentide andmetel läbi just tänu metamfetamiinile, kuid sõduritele jagati näiteks ka kokaiiniga närimiskummi.
Narkootikumide katseid tehti koonduslaagrite vangide peal enne, kui neid hakati andma Saksa sõduritele.
Teada on, et sõduritest said narkosõltlased, kes kannatasid lisaks sõjaviigastustele mitmete terviseprobleemide käes. Osa neist läks sõna otseses mõttes hulluks, kuna nad kaotasid seose reaalsusega ja võtsid endalt elu.
Ohleri sõnul muutsid metamfetamiin ja teised narkootikumid sakslased «robotiteks», kes ei suutnud näha natsisüsteemis kurjust ega sellele vastu astuda.
Metamfetamiin on amfetamiini teisend, mis tekitab tugevat sõltuvust.
Pulbrit tõmmatakse ninna või neelatakse, lahustatud pulbrit süstitakse ja kristallilist vormi suitsetatakse. Mõju algab sõltuvalt tarvitamisviisist 30 sekundi kuni 20 minuti pärast ning kestab 4–12 tundi.
Kasutajad tunnevad energia- ja joovastuslainet, on erksad ja enesekindlad.


description: Ühendkuningriigi pealinna Londoni Trafalgari väljakule pandi püsti uus monument, mis peaks kujutama ülestõstetud pöialt, kuid paljud britid näeva selles fallilist sümbolit.

title: Pildid ja video: kas ülestõstetud pöial või falliline sümbol?

maintext:
Londoni linnapea Sadiq Khan avas eile seitsme meetri kõrguse pronksist käeskulptuuri «Really Good» (Tõeliselt hea), mille autoriks on skulptor David Shrigley, edastab Daily Mail.
Khan sõnas avamiskõnes, et tegemist positiivsust ja optimismi külvava skulptuuriga.
Linnapea lisas naljatades, et kuna ta on võrdlemisi lühikest kasvu, siis taheti luua uus skultuur, mis on kõrge ning leida skulptor, kes oleks pikka kasvu.
Khani arvates vajavad britid pärast Brexitit positiivsusesüsti ja see skulptuur on õige objekt seda andma, sest ainuüksi selle nägemine kergitab suunurki.
Pärast avamist hakkasid britid sotsiaalmeedias kommenteerima, et millega võib selle skulptuuri puhul tegemist olla ja oli üsna palju neid, kelle arvates tahetakse sellega viidata hoopis meeste viriilsusele ja võimule. Skuptuurile anti nimeks «Falliline pöial».
London käivitas kunstikonkursi, mille raames otsitakse uusi teoseid linnapilti ilmestama ja pronksist käsi on üks neist teostest.


description: Inglasest füüsik ja kosmoseteoreetik Stephen Hawking ei jäta jonni ning hoitatas taaskord inimkonda tulnukate ohu eest.

title: Video: Stephen Hawking andis tulnukate kohta uue hoiatuse

maintext:
Hawkingi arvates peaksid inimesed olema ettevaatlikud, et nad liiga agaralt ei otsiks meie päikesesüsteemist ega selle väliselt mõistusega elu, kuna tegemist võib olla meie eksistentsi ohustada võivate eluvormidega, edastab foxnews.com.
2010. aastal hoiatas Hawking, et suure tõenäosusega on teistelt planeetidelt ja päikesesüsteemidest pärit olendid sõjakad ja vägivaldsed ning otsivad planeete, mida vallutada ja mille elanikke orjastada.
Hawking kordab oma hoiatust uues dokumentaalvideos «Stephen Hawking´s Favourite Places».
«Ühel päeval võime tõesti tabada tulnukate signaali, kuid peame vastamisega olema ettevaatlikud. Meie kohtumine teiste planeetide olenditega võib kujuneda samasuguseks nagu indiaanlaste kohtumine Christoph Kolumbuse ja konkistadooridega ehk meile kahjulikuks,» teatas Hawking, kelle arvates võivad meile olla ohuks Maast 16 valgusaasta kaugusel asuva planeedi Gliese 832c võimalikud elanikud.
Astronoomide arvates paanitseb Hawking ilmaasjata, sest tulnukate tsivilisatsioonid on kindlasti sellisel arenguastmel, et on suutnud Maalt saadetud raadio- ja telesignaale tabada ja nendest järeldada, et Maal võib olla elusolendeid. Samas ei pruugi me olla sellisel arenguastmel, et neil huvi pakuksime.
Hawing tutvustab oma uues 26-minutilises videos lisaks tulnukateohule mitmeid kosmilisi paiku, seikleb nii planeedil Gliese 832c kui meie galaktika Linnutee keskel asuvas mustas augus.
Ta toob esile fakti oma elust, et 1974. aastal pakkust California Institute of Technology talle töökoha ja ta sai Inglismaa vihmast põgeneda päikese kätte.
Stephen Hawking põeb amüotroofset lateraalskleroosi, mis on tekitanud keha kõhetumise ja mille tõttu on ta juba aastaid ratastoolis. Haigusest hoolimata on ta mõistus selge ning tal on mitmeid uuringuid mustadest aukudest, gravitatsioonist ja kosmoloogiast.


description: Arheolooge panid hämmastama Jaapani kindlusejäänusest leitud Rooma impeeriumi aegsed mündid, mis pärinevad umbes 400. aastast pKr.

title: Jaapani kindlusejäänusest leiti Vana-Rooma münte

maintext:
Neli vaskmünti leiti Okinawa saarel asuva Katsureni kindluse asupaiga pinnasest ning esmalt arvati, et tegemist on võltsingutega, kuid uurimine näitas, et need mündid pärinevad tõepoolest Vana-Roomast, edastab The Independent.
Müntidel olnud kujutised ja kiri on aegade jooksul erodeerunud ja selle tõttu oli keeruline oletada, mis neil olla võis, kuid röntgenuuring paljastas, et rahal on kujutatud keiser Constantinus I-st .
Katsureni kindluse asupaigas alustati väljakaevamistega 2013. aastal ning lisaks nimetatud neljale Rooma mündile on sealt leitud veel kuus münti, mis pärinevad Ottomanide impeeriumist ja mis on vermitud 17. sajandi lõpul.
Uruma hariduskolleegiumi teatel ei ole andmeid, kuidas Vana-Rooma mündid võisid Jaapanisse sattuda.
Katsureni kindlust tuntakse kui paika, kus varasematel sajanditel peeti Hiina ja teiste Aasia riikidega kaubandusläbirääkimsi, kuid varem ei olnud teada, et sel paigal oleks olnud sidet Euroopaga.
Hariduskolleegiumi pressiesindaja Masaki Yokou sõnas, et Rooma mündid on haruldane leid, kuid samas ei luba see oletada, et roomlased jõudsid Rooma impeeriumi ajal Jaapanisse või et jaapanlased oleks külastanud Rooma impeeriumit.
«Katsureni kindluse ja Rooma impeeriumi vahel ei ole otsest seost, kuid leid kinnitab, et lähiriikidega oli tihe kaubavahetus ning just mõnest sellisest riigist võisid Rooma mündid Jaapanisse jõuda,» selgitas Yokou.
Jaapani arheoloogid analüüsivad ja uurivad leidu veel, hiljem pannakse need Okinawa Uruma muuseumisse, kus neid saab näha novembri lõpuni.
Katsureni kindlus, mis on ehitatud Ryukyuani paekivist, asub Vaikse ooekani ääres Katsureni poolsaarel. Kindluse õitseaeg oli 15. sajandi keskel, mil seal valitses mõjuvõimas pealik Aji.
Alates 1972. aastas kuulub Katsureni kindlus Jaapani kultuuripärandi ja alates 2000. aastast UNESCO maailmapärandi hulka, olles samas üks Ryukyu keisririigi (1429 – 1879) üheksast kaitse all olevast kindlusest.


description: Venemaa üks skandaalsemaid kulturiste, Aleksandr Špak väisas nädalavahetusel Tallinnat.

title: Uskumatu video! Venemaa skandaalne vampiirkulturist on Tallinnast sillas

maintext:
St Peterburis resideeriv kulturist on oma kodumaal korduvalt vahele jäänud keelatud anaboolsete ainete äritsemisega, kuid see meest ennast palju ei heiduta. Staarkulturist räägib meedias oma seiklustest ilma igasuguse valehäbita.
Nädalavahetusel väisas Špak aga üht oma lemmiklinna, Tallinnat ja postitas sellest pildid ja videod ka Instagrami.
«Lapsepõlves unistasime me kõik Piiteris reisist Tallinnasse. See tundus nii imearmas linn, nagu miniatuurne kindlus. Siin on kõik nagu päris!» jutustab Špak ülevoolavalt ühes oma Tallinnast tehtud videotes.
Küsimusele, mis teda Tallinna juures kõige rohkem võlub, vastab ta: «Nagu alati on siin nii vaikne, rahulik, mugav ja maitsekas.»
Kui küsida, milline on Špaki lemmiksöögikoht, siis tuleb vastus kiirelt. «Jah, Tallinna vanalinnas on palju mõnusaid söögikohti, kuid kõige maitsvamad ja rahakotisõbralikud toidud on minu lemmikus, Solarise sööklas Lido!»
Kes on Aleksandr Špak/Александр Шпак?
Ta on kulturist St Peterburist, kes aastaid tagasi alustas sotsiaalmeedias oma blogiga ning kogus tänu oma ebatavalisele välimusele hulgaliselt fänne. Aastal 2010 ta abiellus ja postitas sotsiaalmeediasse palju elevust tekitanud pilte oma pöörasest pulmapeost. Mees on muuseas lihvinud oma lõikehambad teravaks nagu vampiiril. Hiljuti segati kuulsus ka skandaali, mis oli seotud keelatud ainete müügiga spordiklubides. Asi jõudis loomulikult kohtusse. Kas mees ka mingi karistuse saab, on hetkel ebaselge.
Vaata staarkulturisti südamlikku videot ja pilte, mis tehtud Tallinnas!


description: Tuntud kodumaine kirjanik ja filmirežissöör Kadri Kõusaar sai 20.septembril Tallinnas teise poja emaks ning pani lapsele uhke nime.

title: Armas foto! Kadri Kõusaar sai teise poja emaks ja pani lapsele huvitava nime

maintext:
Kadri Kõusaar pärast traumaatilist sünnitust: Eestis on iga rase naine nagu rahvuslik aare!
Eesti Naise oktoobrikuu esikaant ehib viimaseid nädalaid rase Kadri Kõusaar, kes rääkis, et on enne sünnitust pisut ärevil, sest esimene laps sündis erakorralise keisriga.
TOP 6: Need roosiaias säranud kuulsused saavad õige pea perelisa
President Toomas Hendrik Ilvese taasiseseivumispäeva vastuvõtt roosiaias tõi kohale ka mitmeid õnnelike paare, kes ka ise lisaks presidendipaarile perelisa saavad.
Elu24 video! Kadri Kõusaar: filme saab teha ka neljakümneselt ja viiekümneselt, aga lapsesaamisel on ajaline faktor
Laupäeval, 20.augustil presidendi roosiaias toimunud pidulikku vastuvõttu oli nautima tulnud ka tuntud kirjanik ja filmirežissöör Kadri Kõusaar, kes rääkis Elu24-le oma plaanidest ning arutles ka tulevase presidendi teemadel.


description: Itaalia Bolzano muumiate ja jäämehe uurimisinstituudi teadlased rekonstrueerisid 5300 aasta tagasi elanud jäämehe Ötzi hääle, lähtudes hääle andmisel anatoomiast, itaalia keelest ja sellest, milline võis keelekasutus olla kiviajal.

title: Video: millist häält tegi jäämees Ötzi

maintext:
Ötzi häält tutvustati 21. septembril, kui möödus 25 aastat jäämehe muumia leidmisest Alpidest Lõuna-Tiroolist Ötztalist, edastab seeker.com.
Videol hääldab Ötzi ainult täishäälikuid, kuulda on madalat mehehäält.
«Me ei kinnita, et just selline võis olla jäämehe hääl, kuna meil puudub selle muumia kohta palju informatsiooni. Samas võis ta hääl selline olla, sest sellele viitab ta näokuju ja suu, kõriosa ja häälepaelte pikkus. Lisauuringud peaksid andma selgema pildi,» lausus uuringus osalenud Bolzano haigla üks arstiteadlasi Rolando Füstös.
Füstos koos koleegi Francesco Avanzini ning veel mitme biomeditsiini eksperdiga tegid jäämehele kompuutertomograafilise uuringu, milles uuriti ta suud ja kõri ning häälepaelu. Selle põhjalt loodi iidse mehe kõrimudel, häälepaelad ja häälekulgla.
«Pidime ületama raskusi, kuna jäämehe käsi katab kõriosa. Tegemist oli seega ebamugavusega. Uurimisel ilmnes, et mehel oli keeleluu osaliselt hävinud ja paigast,» selgitas Avanzini.
Kuid spetsiaalse arvutiprogrammi abil oli võimalik Ötzi käsi eemale nihutada, ta kolju püstiasendisse panna, ülemised lülisamba lülid taastada ja häälekulgla uuesti luua, saades täiusliku pea koos suu ja kõriosaga, millest ei puudunud häälepaelad. Arvesse oli võetud ka kudedede ja keelepaelte paksust.
Ötzi hääle taasloomisel tuli teadlastel toetuda skaneeringule, arvutiprogrammile ja sellele, kuidas häälepaelad töötavad. Samuti võeti arvesse jäämehe võrdlemisi suurt pead ja saledat keha.
Teadlaste arvates oli jäämehe hääle võnkesagedus 100 – 150 hertsi, mis on tavaline mehehääle võnkesagedus.
Muumiateinstituudi juhi Albert Zinki sõnul näitas Ötzile hääle andmine jäämeest uuest küljest ja see võib aidata tulevikus tehtavaid uuringuid.